text:
XELISA UKHOLO LWABO | UENOKI
“Wayemkholisa UThixo”
UENOKI waphila ixesha elide. Kusenokuba nzima ukukholelwa oku, kodwa le ndoda yaphila iminyaka emalunga ne-365, iminyaka emide kakhulu xa kuthelekiswa nesiyiphilayo ngoku! Sekunjalo, ngexesha lakhe wayengekabi mdala kangako. Ngaloo maxesha, kwiminyaka engaphezu kweyi-5000 eyadlulayo, abantu babephila ixesha elide kakhulu kunelethu. UAdam owayengumntu wokuqala, wayesele ephile iminyaka engaphezu kwamakhulu amathandathu xa kwakuzalwa uEnoki, waza waphila engamakhulu amathathu emva kokuzalwa kwakhe! Abanye abantwana baka-Adam baphila iminyaka engaphezu koko. Ngoko, xa wayeneminyaka eyi-365, uEnoki ufanele ukuba wayesenamandla. Wayenjengendoda eseze ngobuso ezweni. Noko ke, kwakungekho njalo.
UEnoki wayebona ngathi uza kubulawa. Yiba nombono wakhe ebaleka, ecinga ngabantu athethe nabo ngomyalezo ovela kuThixo. Babelugcwabevu ngumsindo, bemthiye egazini uEnoki. Babewudelela umyalezo kaEnoki, ibe babengafuni nokumbona uThixo owayemthumile. Babengenakukwazi ukuhlasela uThixo kaEnoki, uYehova, kodwa babekwazi ukuyihlasela le ndoda! Mhlawumbi uEnoki wayezibuza enoba wayeza kuphinda ayibone na intsapho yakhe. Ngaba wayecinga ngomfazi wakhe, iintombi zakhe, unyana wakhe uMethusela okanye umzukulwana wakhe uLameki? (Genesis 5:21, 23, 25) Ngaba esi yayisisiphelo sakhe?
Into emangalisayo kukuba zintathu kuphela iZibhalo ezithetha ngoEnoki eBhayibhileni. (Genesis 5:21-24; Hebhere 11:5; Yude 14, 15) Sekunjalo, ezo Zibhalo zikwenza uyibone indlela eyayinokholo ngayo le ndoda. Ngaba uyayisebenzela intsapho yakho ukuze ifumane izinto eziyimfuneko? Ngaba kwakha kwafuneka umele into elungileyo ebunzimeni? Ukuba uthi ewe, usenokufunda okuninzi kukholo lukaEnoki.
“UENOKI WAHLALA EHAMBA NOTHIXO OYINYANISO”
Ngexesha likaEnoki, abantu babebabi. Wayesisizukulwana sesixhenxe ukusuka kuAdam. Kwakungekadluli xesha lingako uAdam noEva bephulukene nemfezeko. Yiloo nto abantu babesaphila iminyaka emininzi. Sekunjalo, babeziphethe ngendlela emasikizi yaye bengenaxesha lokwenza ukuthanda kukaThixo. Kwakugqugqise ugonyamelo. Olo gonyamelo lwaqalisa kwisizukulwana sesibini, xa uKayin wabulala umninawa wakhe uAbheli. Kubonakala ngathi abanye kwinzala yakhe babezingomb’ isifuba ngokuba nogonyamelo nenkohlakalo engaphezu kwakhe! Kwisizukulwana sesithathu kwaqalisa obunye ububi. Abantu bazibiza ngegama likaYehova, kodwa bengamhloneli. Eli gama lingcwele babelisebenzisela nje ukumnyelisa.
Mhlawumbi abantu abanjalo baxhaphaka kakhulu ngexesha likaEnoki. Njengoko wayekhula, kwafuneka akhethe. Ngaba wayeza kuhamba nabo bantu okanye wayeza kufuna uThixo oyinyaniso, uYehova, owenza amazulu nomhlaba? Mhlawumbi wayithanda kakhulu ingxelo awayifunda ngoAbheli, owafela ukholo ngenxa yokuba wayenqula ngendlela ethandwa nguYehova. UEnoki wakhetha ukuzeka mzekweni. KwiGenesis 5:22 sixelelwa oku: “Wahlala ehamba noThixo oyinyaniso.” Ewodwa nje loo magama abonisa ukuba uEnoki wayemthanda uThixo nakubeni wayephila nabantu abangamhloneliyo. Ngumntu wokuqala iBhayibhile ethetha ngaye ngolu hlobo.
Kwale vesi ithi uEnoki wahlala ehamba noYehova nasemva kokuba enonyana onguMethusela. Siva ukuba uEnoki waba nentsapho emva kweminyaka emalunga neyi-65. IZibhalo azilichazanga igama lomfazi wakhe kwanokuba ‘wayenoonyana neentombi’ ezingaphi. Ukuba utata ufuna ukuhamba noThixo ngoxa ekhulisa kwaye esebenzela ukondla intsapho yakhe, umele akwenze oko ngendlela kaThixo. UEnoki wayesazi ukuba uYehova ulindele ukuba anamathele kumkakhe. (Genesis 2:24) Waqiniseka ukuba abantwana bakhe ubafundisa ngoYehova uThixo. Kwaba nayiphi imiphumo oko?
IBhayibhile ayisiniki nkcukacha zingako ngale into. Ayithethi nto ngokholo lonyana kaEnoki, uMethusela, oyena mntu waphila iminyaka emininzi kubantu iBhayibhile ethetha ngabo, nowafa ngonyaka kaNogumbe. UMethusela wayenonyana ogama linguLameki. ULameki waphila noyisemkhulu uEnoki iminyaka engaphezu kweyi-100. Wakhula enokholo. UYehova wamphefumlela ukuba aprofete ngoNowa, unyana wakhe. Eso siprofeto sazaliseka emva koNogumbe. UNowa, ngokufanayo nokhokho wakhe uEnoki, nguye kuphela owayehamba noThixo ngexesha lakhe. Akazange ambone uEnoki. Kodwa uEnoki wamshiya nelifa elibalulekileyo. Kusenokwenzeka ukuba uNowa waxelelwa nguyise uLameki ngelo lifa, okanye nguyisemkhulu uMethusela, mhlawumbi nguYaredi, utata kaEnoki, owafa xa uNowa wayeneminyaka eyi-366.
Cinga ngendlela awayehluke ngayo uEnoki kuAdam. UAdam, ngoxa wayefezekile, wona uYehova waza washiyela inzala yakhe ilifa lemvukelo nosizi. Ukanti yena uEnoki, owayengafezekanga, wahamba noThixo waza washiyela inzala yakhe ilifa lokholo. UAdam wafa xa uEnoki wayeneminyaka eyi-308. Ngaba intsapho ka-Adam yamzilela loo khokho wayishiyela ilifa lokungafezeki? Asazi. Into esiyaziyo kukuba, uEnoki “wahlala ehamba noThixo oyinyaniso.”
Ukuba unentsapho, jonga into onokuyifunda kukholo lukaEnoki. Nangona kubalulekile ukondla intsapho yakho, okona kubaluleke nangakumbi kukuyondla ngezinto zobuthixo. (1 Timoti 5:8) Loo nto awuyithethi nje ngomlomo kodwa uyayenza. Ukuba uzikhethela ukuhamba noThixo njengoEnoki, uvumele iBhayibhile ikukhokele, uya kunika intsapho yakho ilifa elibalulekileyo
UENOKI “WAPROFETA NGABO”
UEnoki umele ukuba wazibona inguye yedwa onokholo kwelo hlabathi. Ngaba uThixo wakhe uYehova wayibona loo nto? Ewe wayibona. Ngenye imini uYehova wathetha nalo mkhonzi wakhe. Wamxelela into ekwakufuneka ayithethe kubantu bomhla wakhe. Ngaloo ndlela esiba ngumprofeti wokuqala onomyalezo ekuthethwa ngawo eBhayibhileni. Oku sikwazi ngenxa yokuba uYude, umntakwabo Yesu ngonina, waphefumlelwa ukuba abhale amazwi esiprofeto sikaEnoki kumakhulu eminyaka emva koko. *
Sasithetha ngantoni isiprofeto sikaEnoki? Sasisithi: “Khangela! UYehova weza enamashumi amawaka akhe angcwele, ukuza kuphumeza umgwebo nxamnye nabo bonke, nokuza kubafumanisa benetyala bonke abangenabuthixo ngokuphathelele zonke izenzo zabo ezingezozabuthixo abazenzayo ngendlela engeyoyabuthixo, nangokuphathelele zonke izinto ezothusayo aboni abangenabuthixo abazithetha nxamnye naye.” (Yude 14, 15) Mhlawumbi uyaphawula ukuba uEnoki uthetha ngathi yinto eseyenzekile le. Le yindlela ezabhalwa ngayo nezinye iziprofeto ezininzi ezalandelayo. Eyona nto ithethwayo yile: Lo mprofeti uqinisekile ukuba iza kwenzeka le nto, ngoko uyithetha ngathi seyenzekile!
Kwakunjani kuEnoki ukuthetha loo mazwi, mhlawumbi ngokuwashumayela kubo bonke ababephulaphule? Phawula indlela esasinamandla ngayo esi silumkiso. Sithi abantu babesenza izinto “ezingezozabuthixo,” bezenza ngendlela “engeyoyabuthixo”, nto leyo eyayibangela ukuba babe ngaboni ‘abangenabuthixo.’ Esi siprofeto salumkisa ngelithi abantu ababephila ukususela ekugxothweni kuka-Adam noEva e-Eden babonakele. Abo bantu babejongene nesiphelo esoyikekayo xa uYehova ebatshabalalisa ekunye ‘namashumi amawaka akhe angcwele,’ oko kukuthi imikhosi yeengelosi. UEnoki wasishumayela ngokungenaloyiko eso silumkiso engancediswa mntu! Mhlawumbi uLameki oselula wayebukele, emangaliswe sisibindi sikayisemkhulu. Ukuba kunjalo nyhani, sisiqonda kakuhle isizathu soko.
Ukholo awayenalo uEnoki lunokusenza sizibuze ukuba ihlabathi silibona ngendlela alibona ngayo na uThixo. Umgwebo owachazwa nguEnoki usenjalo nakubantu bale mihla. Njengokuba wayetshilo uEnoki, uYehova wazisa uNogumbe kubantu bomhla kaNowa ababesenza izinto ezingezozabuthixo. Loo ntshabalalo yabonisa indlela eza kwenzeka ngayo intshabalalo enkulu ezayo. (Mateyu 24:38, 39; 2 Petros 2:4-6) Namhlanje, uThixo kunye namashumi amawaka akhe angcwele balungele ukuzisa umgwebo wobulungisa kwabo benza izinto ezingezozabuthixo. Ngamnye kuthi kufuneka ahlale ecingisisa ngesilumkiso sikaEnoki aze axelele nabanye ngaso. Iintsapho zethu nabahlobo basenokungavumelani nathi. Ngamanye amaxesha sisenokuziva singamalolo. UYehova akazange amlahle uEnoki; ibe akayi kubalahla nabakhonzi bakhe abathembekileyo namhlanje!
“WAFUDUSWA KHON’ UKUZE ANGABONI KUFA”
Isiphelo sikaEnoki safika njani? Ngandlel’ ithile, ukufa kwakhe kubangel’ umdla kunobomi bakhe. IGenesis ithi: “UEnoki wahlala ehamba noThixo oyinyaniso. Wandula ke wanyamalala, kuba uThixo wamthabatha.” (Genesis 5:24) UThixo wamthabatha njani? Kamva umpostile uPawulos wathi: “Ngokholo uEnoki wafuduswa khon’ ukuze angaboni kufa, yaye akafunyanwanga ndawo ngenxa yokuba uThixo wayemfudusile; kuba ngaphambi kokufuduswa kwakhe wayenobungqina bokuba wayemkholise kakuhle uThixo.” (Hebhere 11:5) UPawulos wayethetha ukuthini xa esithi “wafuduswa khon’ ukuze angaboni kufa”? Ezinye iiBhayibhile zithi uThixo wamthabathela ezulwini. Kodwa ayinakwenzeka loo nto. IBhayibhile ithi umntu wokuqala owavukela ezulwini nguYesu Kristu.
Kutheth’ ukuthini ukuthi uEnoki “wafuduswa khon’ ukuze angaboni kufa”? Kusenokwenzeka ukuba uYehova wamfudusela ekufeni ngohlobo lokuba angeva zintlungu zokufa. Kodwa kuqala, uEnoki wafumana ‘ubungqina bokuba wayemkholise kakuhle uThixo.’ Njani? Kanye ngaphambi kokuba afe, mhlawumbi uThixo wambonisa umhlaba oyiparadesi. Wafa enaloo mbono omqinisekisa ukuba wayemkholisile uYehova. Ebhala ngoEnoki namanye amadoda nabafazi ababenokholo, umpostile uPawulos wathi: “Bonke aba bafela elukholweni.” (Hebhere 11:13) Emva koko, kusenokwenzeka ukuba iintshaba zakhe zawukhangela umzimba wakhe, kodwa ‘azawufumana ndawo,’ kuba mhlawumbi uYehova wayewususile, engafuni ziwonakalise okanye ziwusebenzisele ukukhuthaza unqulo lobuxoki. *
Sicinga ngesi sizathu siseZibhalweni, makhe sizame ukuba nombono wendlela uEnoki awafa ngayo. Cinga ngale nto emele ukuba yenzeka. UEnoki wayebaleka, sele eza kudinwa. Iintshaba zakhe zazimleqa, zivutha ngumsindo ngenxa yomgwebo awawuchazayo. UEnoki wafumana indawo yokuzimela waza waphumla okwethutyana, kodwa esazi ukuba ekugqibeleni ziza kumfumana. Wayebona ukuba sele eza kufa. Ngoxa wayephumle, wathandaza kuThixo wakhe. Emva koko waba noxolo lwengqondo. Umbono awawuboniswa nguThixo wamenza wazibona ngathi sele ekuloo paradesi.
Khawube nombono wakhe ebona ihlabathi elahluke ngokupheleleyo kwelo alaziyo. Njengokuba wayelijongile, lalilihle njengegadi yase-Eden, kodwa kungekho zikherubhi zigade abantu. Kwakuzele amadoda nabafazi, bonke beyimiqabaqaba futhi besemandleni. Babeseluxolweni, kungekho nesuntswana lentiyo nentshutshiso yonqulo awayeyazi kakuhle uEnoki. Wayezibona ethandwa nguYehova kwaye emkholisile. Wayeqinisekile ukuba ngoku, ukowabo. Njengoko wayesiya efumana uxolo lwengqondo, wavala amehlo waza wakobude ubuthongo.
Nanamhlanje ke, usalele ekufeni kwaye uya kuhlala esengqondweni kaYehova uThixo! UYesu wathembisa ukuba kuza ixesha abaya kuthi ngalo bonke abasengqondweni kaThixo balive ilizwi lakhe baze baphume emangcwabeni, babone ihlabathi elitsha elihle nelinoxolo.
Ngaba ungathanda ukuba lapho? Khawube nombono wakho udibana noEnoki. Cinga ngezinto ezibangel’ umdla aya kusibalisela zona! Unokusixelela enoba indlela esicinga ukuba wafa ngayo yayichanile na. Kodwa kukho into ekungxamisekileyo ukuba siyifunde kuye khona ngoku. Emva kokuba ethethe ngoEnoki, uPawulos uthi: “Ngaphandle kokholo akunakwenzeka ukumkholisa kakuhle [uThixo].” (Hebhere 11:6) Esi sesona sizathu sibangela ukuba sixelise ukholo lukaEnoki!
^ isiqe. 14 Abanye abaphengululi beBhayibhile bathi uYude wacaphula kwincwadi engaphefumlelwanga eyabizwa ngokuba yiNcwadi KaEnoki. Loo ncwadi inezinto ezabhalwa ngumntu ekungaqinisekwanga ngaye kwaye ithetha izinto ezingekhoyo ngoEnoki. Yona ichanile ngesiprofeto sikaEnoki, kodwa naso imele ukuba yasithatha kwizithethe okanye kwiincwadi zakudala ezingasafumanekiyo. Mhlawumbi noYude wasebenzisa kwaezo ncwadi, okanye abe ke wafunda ngoEnoki kuYesu owabona indlela awayephila ngayo uEnoki esezulwini.
^ isiqe. 20 Ngokufanayo, uThixo waqinisekisa ukuba umzimba kaMoses nomzimba kaYesu ayifumaneki ukuze ingonakaliswa okanye isetyenziselwe ukukhuthaza unqulo lobuxoki.
Funda Okungakumbi
Ngaba Nyhani Singamkholisa UThixo?
Impendulo sinokuyifumana ngokuhlola ingxelo kaYobhi, kaLote, nekaDavide nabenza iimpazamo ezinkulu.


c: text/html

text:
Xelisa Ukholo Lwabo
“Umfazi Obalaseleyo”
URUTE uguqe ecaleni kwezithungu zerhasi ebeźipha emini. Sele kungongcwalazi ngoku eBhetelehem, abantu basendleleni egodukayo esinga esangweni lesixeko. Umele ukuba uRute udinwe uyimfe, kuba ebesebenza nzima ukususela ekuseni. Usasebenza, uhlungula irhasi ukuze ziwe iinkozo. Nangona ebesebenza nzima, kusebenzekile kunokuba ebelindele.
Ngaba izinto zaziqalisa ukumhambela kakuhle lo mhlolokazi uselula? Ugqibe ekubeni ahambe noninazala, uNahomi, awamfungela wathi uya kuya apho aya khona aze uThixo kaNahomi, uYehova abe nguThixo wakhe. La mabhinqa mabini asentlungwini eze eBhetelehem evela kwaMowabhi, yaye uRute ongumMowabhikazi uye wafumanisa ukuba uMthetho kaYehova, unendlela yokunceda amahlwempu akwaSirayeli kuquka nabantu basemzini. * Ngoku ufumanisa ukuba abanye abantu bakaYehova, abafundiswe uMthetho nabaphila ngokuvisisana nawo, banobubele neempawu ezintle zobuthixo ezibopha intliziyo yakhe eyaphukileyo.
Omnye umntu onjalo yayinguBhohazi, indoda esisityebi awayebhikica entsimini yayo. Uye wamphatha njengotata namhlanje. Akakwazi kuzibamba uRute uncumele ngaphakathi xa ecinga ngala mazwi amncomayo kuba eye wanyamekela uNahomi okhulileyo nangokuba eye wakhetha ukufuna igwiba ngaphantsi kweempiko zoThixo wenyaniso, uYehova.—Rute 2:11-13.
Sekunjalo, uRute umele ukuba wayecinga ngendlela aza kuphila ngayo kwixesha elizayo. Ekubeni wayengumphambukeli ongenamyeni namntwana, wayeza kuzixhasa njani yena noNahomi? Ngaba uza kuphila ngokubhikica kuphela? Khona ngubani oza kumnyamekela xa sele ekhulile? Siyaqondakala isizathu sokuba imxhalabise loo mibuzo? Ngenxa yemeko yezoqoqosho yanamhlanje eheshe-heshe abantu abaninzi banamaxhala afanayo. Njengoko sifunda ngendlela olwamnceda ngayo ukholo lwakhe uRute kwezo ngxaki, siza kubona izinto ezininzi esinokuzixelisa.
Imele Ibe Namalungu Amangaphi Intsapho?
Ukugqiba kwakhe ukubhula uRute, wafumanisa ukuba wayebhikice iefa, okanye iilitha zerhasi ezingama-22. Mhlawumbi umthwalo wakhe wawulingana neekhilogram ezili-14. Mhlawumbi wayithatha wayibopha ngelaphu waza wayithwala entloko, wenjenjeya ukuya eBhetelehem labe nelanga sele lisiya kunina.—Rute 2:17.
UNahomi wavuya esakubona umolokazana wakhe oyintanda, mhlawumbi akazange akholelwe xa ebona umthwalo kaRute werhasi. URute waphathela uNahomi ukutya okusele emasimini obe kuphekelwe abasebenzi nguBhohazi, baza bakutya kunye. UNahomi wambuza ukuba: ‘Ububhikica phi namhlanje, yaye ubusebenza phi? Kwanga angasikelelwa lowo uye wakuphawula.’ (Rute 2:19) UNahomi, owayeneliso elibukhali waqonda ukuba ukuze uRute abe nomthwalo ongako umele ukuba uncedwe ngumntu othile.
Baqalisa ukuncokola, uRute ubalisela uNahomi ngobubele bukaBhohazi. Echukumisekile uNahomi uthi: “Makasikelelwe nguYehova, ongabushiyanga ububele bakhe bothando kwabaphilayo nabafileyo.” (Rute 2:19, 20) Ububele bukaBhohazi ubujonga njengobuvela kuYehova, obafundise ukuba nobubele nesisa abakhonzi bakhe yaye ubathembisa ngokubabuyekeza. *—IMizekeliso 19:17.
UNahomi wacebisa uRute ukuba aqhubeke ebhikica entsimini kaBhohazi namabhinqa endlu yakhe ukuze angakhathazwa ngabafana. URute walisebenzisa elo cebiso, “kwaye waqhubeka ehlala noninazala.” (Rute 2:22, 23) Kulo mazwi sibona uphawu lukaRute olubalaseleyo—uthando olunyanisekileyo. Umzekelo wakhe, unokusenza sizibuze enoba siyayihlonela kusini intsapho, ngaba siyixhasa ngokunyanisekileyo size siyincede xa isengxakini? UYehova uyalubona uthando olunyaniseke ngolo hlobo.
Ngaba uNahomi noRute babengenakuba yintsapho? Kwezinye iinkcubeko kulindeleke ukuba ukuze intsapho ibe yintsapho “yokwenene” kumele kubekho umntu oza kuphumeza nganye kwezi ndima—umyeni, umfazi, unyana, intombi, utatomkhulu nomakhulu njalo njalo. Kodwa uNahomi noRute basikhumbuza ukuba abakhonzi bakaYehova banokuvula iintliziyo zabo baze benze neyona ntsapho incinane ifudumale, ibe nobubele nothando. Ngaba uyayixabisa intsapho yakho? UYesu wakhumbuza abalandeli bakhe ukuba ibandla lamaKristu linokuba yintsapho kwanakwabo bangenayo.—Marko 10:29, 30.
“Ngomnye Wabahlawuleli Bethu”
Ukususela ngexesha lokuvunwa kwerhasi malunga noAprili ukusa kwixesha lokuvunwa kwengqolowa malunga noJuni, uRute waqhubeka ebhikica entsimini kaBhohazi. Njengoko iiveki ziqengqeleka, uNahomi ufanele ukuba wacinga ngento anokumenzela yona umolokazana wakhe. Ngokuya babe sekwaMowabhi, uNahomi wayeqinisekile ukuba akanakuze amncede uRute afumane omnye umyeni. (Rute 1:11-13) Kodwa ngoku wayeqalisa ukucinga ngenye indlela. Waya kuRute waza wathi: “Ntombi yam, ndingakufuneli indawo yokuphumla na, ukuze kulunge kuwe?” (Rute 3:1) Yayisisithethe salo mihla ukubonela umntwana iqabane lomtshato, uRute wayesele eyintombi yokwenene kuNahomi. Wayefuna uRute afumane “indawo yokuphumla” ebhekisela kunqabiseko nakukhuseleko olufumaneka ngokuba nekhaya nomyeni. Kodwa uza kwenza ntoni uNahomi?
Ukuqala kukaRute ukuthetha ngoBhohazi, uNahomi wathi: “Le ndoda ihlobene nathi. Ngomnye wabahlawuleli bethu.” (Rute 2:20) Yayithetha ntoni loo nto? UMthetho kaThixo kumaSirayeli wawuquka ukuncedwa kwentsapho etsala nzima ngenxa yobuhlwempu okanye ukufelwa. Ukuba ibhinqa liye langumhlolokazi lingekabinaye umntwana, lalisiba buhlungu gqitha kuba igama lomyeni walo, inzala yakhe iza kubhanga ingabi namahlumela. Noko ke, uMthetho kaThixo wawumvumela umntakwabo wale ndoda ukuba imngene umhlolokazi ukuze azale indlalifa eza kuvusa igama lo mntakwayo ongasekhoyo aze abe yindlalifa. *—Duteronomi 25:5-7.
UNahomi wachaza indlela eza kwenzeka ngayo lento. Unokuba nomfanekiso ngqondweni kaRute amehlo eziingqanda njengoko uninazala ethetha naye. UMthetho wamaSirayeli wayengekawazi kakuhle uRute. Izithethe ezininzi zamaSirayeli zazisezitsha kuye. Nakuba kunjalo wayemhlonela gqitha uNahomi, ngenxa yoko waphulaphula ngenyameko njengoko ethetha. Icebiso likaNahomi lalibonakala litenxile okanye lihlazisa—linokumthoba nesidima uRute—kodwa wavuma. Ngelizwi elithobekileyo wathi: “Konke oko ukutshoyo kum ndiya kukwenza.”—Rute 3:5.
Maxa wambi kuba nzima kubantu abaselula ukuphulaphula icebiso lomntu omdala nonamava. Kulula ukucinga ukuba abantu abadala abazazi iingxaki zolutsha. Umzekelo kaRute wokuthobeka usikhumbuza ukuba ukuphulaphula kubulumko babantu abadala abasithandayo nabafuna siphumelele kunokuba nomvuzo. Wamcebisa wathini uNahomi, yaye ngaba uRute wavuzwa ngokulisebenzisa elo cebiso?
URute Esandeni
Ngobo busuku, uRute waya esandeni—apho amafama abhula aze ele khona isivuno sawo. Kwakudla ngokubhulelwa phezu kwenduli okanye ethambekeni ngenxa yempepho yasemva kwemini neyasekuseni. Kwakuseliwa ngefolokhwe ende eyenziwe ngomthi okanye ngomhlakulo wokwela.
URute wondele njengoko kusetyenzwa kude kube ngorhatya. UBhohazi wongamela ukweliwa kwesivuno sakhe, esiya sisiba yingqumba enkulu. Emva kokuba eye watya ulala kwelinye icala lale ngqumba. Yayiyinto eqhelekileyo le ngaloo maxesha, mhlawumbi kwakusenzelwa ukuba isivuno singebiwa ngamasela nangabaphangi. URute wayiqaphela indawo alele kuyo uBhohazi. Lide lafika ixesha lokuba asebenzise icebiso likaNahomi.
URute wakhasa wasondela, enovalo. Wabona kuba wayelele obentlombe. Kanye njengokuba wayeyalelwe nguNahomi, wangena ezinyaweni zakhe, walala. Walinda, lahamba ixesha. Kumele ukuba kwakungathi ulinde unaphakade uRute. Ekugqibeleni ezinzulwini zobusuku, uBhohazi waqabuka. Esiva ukuba iinyawo zakhe ziyagodola, wazigquma kwakhona. Kodwa weva ukuba kukho umntu olele ezinyaweni zakhe. Ingxelo, ithi: “Khangela! umfazi ulele ezinyaweni zayo!”—Rute 3:8.
Wambuza wathi: “Ungubani na?” URute waphendula mhlawumbi ngelizwi eloyikayo wathi: “NdinguRute ikhobokazana lakho, yaye umele wolulele umbhinqo wakho kwikhobokazana lakho, kuba ungumhlawuleli.” (Rute 3:9) Abanye abahlalutyi baye bathi uRute wayencwasa, kodwa baphosa izibakala ezibini. Okokuqala, uRute wayesenza ngokuvisisana nezithethe zalo maxesha, esingasenalo nofifi olu lwazo. Ngenxa yoko, ibiya kuba yimpazamo ukugweba izenzo zakhe ngemilinganiselo yale mihla eyonakeleyo. Okwesibini, uBhohazi wasabela ngendlela eyabonisa ngokucacileyo ukuba into eyenziwa nguRute yayinyulu kwaye yayincomeka.
UBhohazi wathetha ngelizwi eliphantsi nangelizolileyo yaye ububele bakhe bamthuthuzela uRute. Wathi: “Ngamana uYehova angakusikelela, ntombi yam. Ububele bakho bothando uye wabubonisa kakuhle ngakumbi ekugqibeleni kunasekuqaleni, ngokungalandeli emva kwabafo abaselula enoba bazizisweli okanye bazizityebi.” (Rute 3:10) Esi “sihlandlo sokuqala” athetha ngaso uBhohazi bububele bothando bukaRute awabenzela uNahomi xa wayebuyela kwaSirayeli. “Isihlandlo sokugqibela” kungoku. UBhohazi uyaqonda ukuba umfazana onjengoRute wayenokufuna umyeni oselula enoba usisityebi okanye ulihlwempu. Kunoko wayefuna ukwenza okulungileyo kungekhona kuNahomi kuphela kodwa nakumyeni wakhe ongasekhoyo, ukuze avuse igama lakhe. Akukho nzima ukubona isizathu sokuba uBhohazi amothulel’ umnqwazi uRute.
UBhohazi uhlabela mgama esithi: “Yaye ke, ntombi yam, musa ukoyika. Ndiya kukwenzela konke oko ukutshoyo, kuba wonk’ ubani osemasangweni abantu bam uyakuqonda ukuba ungumfazi obalaseleyo.” (Rute 3:11) Wayengenangxaki ngokutshata noRute, mhlawumbi wayengothukanga kukuba eye wacelwa ukuba abe ngumhlawuleli wakhe. Noko ke, uBhohazi wayeyindoda elilungisa, wayengazukwenza into eza kudlisa yena yedwa. Waxelela uRute ukuba wayekho omnye umhlawuleli owayehlobene ngokusondeleyo nentsapho kaNahomi; uBhohazi wayeza kuthetha nalo ndoda kuqala aze ayinike ithuba lokuba ibe ngumyeni kaRute.
UBhohazi wathi uRute makalale kude kuse; aze agoduke kusasa ukuze angarhanelwa. Wayefuna bangacingelwa kakubi, kuba abantu babe nokucinga ukuba kukho ukuziphatha kakubi okuqhubekayo phakathi kwabo. URute waphinda walala ezinyaweni zikaBhohazi, mhlawumbi ngoku wayekhululekile ekubeni eye wasabela kakuhle kwisicelo sakhe. Ngoxa kwakusengoyezi, uBhohazi wamgalelela irhasi, waza wabuyela eBhetelehem.
Umele ukuba wavuya gqitha uRute esakuva izinto ezithethwa nguBhohazi—ukuba bonke abantu ‘babeqonda ukuba ungumfazi obalaseleyo!” Ngokungathandabuzekiyo ukulangazelela kwakhe ukwazi uYehova nokumkhonza kwakunento yokwenza negama lakhe elihle. Kwakhona wamphatha ngobubele waza wamnonophela uNahomi nabantu bakowabo, ngokuzithandela wamkela iindlela nezithethe awayengaqhelananga nazo. Ukuba sixelisa ukholo lukaRute, sakubaphatha ngentlonelo abanye abantu nezithethe zabo. Ukuba siyayenza loo nto, nathi sakuzenzela igama elihle.
Indawo Yokuphumla
Ukufika kukaRute ekhaya uNahomi wambuza ukuba “ungubani na, ntombi yam?” Mhlawumbi kungenxa yokuba kwakuseluqhiza, kodwa ke uNahomi wayefuna ukwazi ukuba uRute wayesengulowa amaziyo okanye ukhangele phambili emtshatweni. URute wakhawuleza wamchazela yonke into eyenzekileyo uninazala. Wamnika nerhasi ayiphiwe nguBhohazi. *—Rute 3:16, 17.
Ngobulumko, uNahomi wathi uRute makangayi kubhikica emasimini ngaloo mini. Wamqinisekisa uRute wathi: “le ndoda ayiyi kuphumla ngaphandle kokuba iwuphelise lo mbandela namhlanje.”—Rute 3:18.
UNahomi wayechan’ ucwethe. UBhohazi waya esangweni lesixeko, apho adla ngokuhlala khona amadoda amakhulu, walinda yade yadlula indoda esisihlobo esisondeleyo sentsapho kaNahomi. Phambi kwamangqina, uBhohazi wanika loo ndoda ithuba lokuba ibe ngumhlawuleli, ngokutshata noRute. Noko ke, yalandula isithi ukutshata noRute kuya kuyishiya ingenalifa. Wandula ke, uBhohazi apho esangweni, phambi kwamangqina wachaza ukuba uza kuba ngumhlawuleli, ngokuthenga umhlaba wendoda kaNahomi, uElimeleki engasekhoyo aze atshate noRute umhlolokazi kaMahalon unyana kaElimeleki. UBhohazi wathi unethemba lokuba esi senzo siza kwenza “kuvuke igama lendoda efileyo elifeni layo.” (Rute 4:1-10) Ngokwenene uBhohazi wayeyindoda ethe tye nengacingel’ isiqu sayo.
UBhohazi watshata noRute. Emva koko sifunda oku: “UYehova wamenza ukuba akhawule waza wazala unyana.” Abafazi baseBhetelehem bamsikelela uNahomi baza bamdumisa uRute besithi ulunge ngaphezu koonyana basixhenxe kuNahomi. Kamva sifunda ukuba lo nyana kaRute waba ngukhokho kaKumkani uDavide obalaseleyo. (Rute 4:11-22) Yena uDavide waba ngukhokho kaYesu Kristu.—Mateyu 1:1. *
URute wasikelelwa, njengoNahomi owancedisayo ekukhuliseni umntwana ngokungathi ngowakhe. Ubomi bala mabhinqa mabini zizikhumbuzo ezinamandla zokuba uYehova uThixo uyababona bonke abo basebenza ngokuthobeka ukuze banyamekele iintsapho baze bamkhonze ngokunyaniseka nabantu bakhe. Akasoze asilele ukuvuza abantu abathembekileyo abazenzela igama elihle kuye, njengoRute.
^ isiqe. 4 Funda inqaku elithi “Xelisa Ukholo Lwabo—‘Apho Uya Khona Ndiya Kuya,’” kwiMboniselo kaJulayi 1, 2012.
^ isiqe. 10 Njengokuba sele etshilo uNahomi, ububele bukaYehova abupheleli kwabaphilayo kuphela; budlulela nakwabafileyo. UNahomi wafelwa ngumyeni wakhe nangoonyana bakhe bobabini. URute yena ufelwe ngumyeni wakhe. Ngokuqinisekileyo omathathu la madoda ayethandwa ngabafazi bawo. Nabuphi na ububele obenzelwa uNahomi noRute, benzelwa loo madoda kuba ukuba ebesaphila ebeza kuqiniseka ukuba bayanyanyekelwa.
^ isiqe. 15 Ilungelo lokutshata umhlolokazi lalinikwa abantakwabo balo ndoda ingasekhoyo emva koko indoda esisalamane esisondeleyo, njengokuba kwakunjalo nangelifa.—Numeri 27:5-11.
^ isiqe. 28 UBhohazi wanika uRute imilinganiselo emithandathu—mhlawumbi kwakungenxa yokuba wayefanele asebenze iintsuku ezintandathu ngaphambi kweSabatha, ukubulaleka kukaRute ngenxa yokuba engumhlolokazi kwakusele kuza “kuphela” wayeza kuba nekhaya nomyeni oza kumnyamekela. Kwelinye icala, izixa ezithandathu—mhlawumbi iziguphu ezizeleyo zomhlakulo—zizo awayenokuzithwala uRute.
^ isiqe. 31 URute ngomnye wamabhinqa amane akumlibo wokuzalwa kukaYesu. Elinye ibhinqa yayinguRahabhi umama kaBhohazi. (Mateyu 1:3, 5, 6) NjengoRute, wayengengomSirayeli.

robotstxt: allowed

filter: keep


text:
ISIERRA LEONE NEGUINEA
1948-1990 ‘Bakhokelele Abaninzi Ebulungiseni’—Dan.12:3. (Inxalenye 2)
Ukuhlonela Umtshato Isipho SikaThixo
UWilliam Nushy waphawula ukuba abanye abavakalisi abaphili ngokwemilinganiselo kaYehova xa kufikwa kumba womtshato. Amanye amadoda namabhinqa ayehlalisana, engawubhalisanga umtshato wawo. Abanye babelandela isithethe sasekuhlaleni sokungatshati de ibhinqa likhulelwe, nto leyo eqinisekisa ukuba xa betshatile baza kuba nabantwana.
Ngenxa yoko, ngoMeyi 1953, iofisi yesebe yabhalela bandla ngalinye ilichazela ngemilinganiselo yeBhayibhile ngomtshato. (Gen. 2:24; Roma 13:1; Heb. 13:4) Izibini zanikwa ithuba lokubhalisa imitshato yazo. Ukuba zazingayenzi loo nto, kwakuza kufuneka zigxothwe ebandleni.—1 Kor. 5:11, 13.
Uninzi lwabavakalisi lwalivuyela eli lungiselelo. Kodwa abanye babesithi akuyomfuneko ukuba kubekwe imiqathango ngalo mba. Kumabandla amabini, abavakalisi abangaphezu kwesiqingatha bayeka ukunxulumana nentlangano kaYehova. Noko ke, abo bahlala benyanisekile bawandisa umsebenzi wabo wokushumayela, nto leyo ebonisa ngokucacileyo ukuba uYehova wayebasikelela.
Emva komgudu omhle owenziwa ngabazalwana, iHolo yoBukumkani yaseFreetown yaduma njengendawo ekuqhutyelwa kuyo imitshato esemthethweni. NgoSeptemba 3, 1954, abazalwana baqhuba umtshato wokuqala osemthethweni. Kamva, urhulumente wamisela abazalwana abafanelekayo njengabatshatisi kwizithili ezisixhenxe zelo lizwe. Oku kuye kwavulela abantu abangakumbi abanomdla ukuba babhalise imitshato yabo ibe baye bafaneleka njengabavakalisi beendaba ezilungileyo.
Kwanabantu abaninzi abatshate isithembu baye benza okuthile, ngaloo ndlela bethobela imilinganiselo kaThixo. USamuel Cooper ngoku ohlala eBonthe uthi: “Ngo-1957, ndaqalisa ukuya kwiintlanganiso nabafazi bam ababini, ibe kungekudala ndabhalisa kwiSikolo Sobulungiseleli Sobuthixo. Ngenye imini, ndanikwa intetho enomxholo othetha ngomtshato wamaKristu. Njengoko ndandiphanda loo ntetho, ndaphawula ukuba kufuneka ndimgoduse umfazi wam wesibini. Xa ndachazela izalamane, zange zifune nokuva. Ndandinomntwana kumfazi wam wesibini, ngoxa lo wokuqala wayengazali. Kodwa ndandizimisele ukuthobela imigaqo yeZibhalo. Okothusayo kukuba, xa umfazi wam wesibini wabuyela kowabo, umfazi wam wokuqala watsho wazala. Ngoku ndinabantwana abahlanu kumfazi wam owayengazali.”
Xa uHonoré Kamano owayenomdla enyanisweni nohlala ngaphaya komda weGuinea, wagodusa umfazi wesibini nowesithathu, umfazi wakhe wokuqala wakuxabisa oku kangangokuba wenza inkqubela enyanisweni. Nangona wayekhathazekile, omnye waba bafazi wabagodusayo wamhlonela ngenxa yokuba ethobela imigaqo eseBhayibhileni. Wacela ukufundelwa iBhayibhile ibe kamva wanikela ubomi bakhe kuYehova.
AmaNgqina kaYehova adume ngokuwuhlonela umtshato
Namhlanje, amaNgqina kaYehova eSierra Leone naseGuinea adume ngokuwuhlonela umtshato. Ukunyaniseka kwawo emtshatweni kuzukisa uThixo njengoMsunguli womtshato.—Mat. 19:4-6; Tito 2:10.
Ukwahluka Kwezimvo EFreetown
Ngo-1956, uCharles noReva Chappell abaphumelele eGiliyadi, bagaleleka eFreetown. Njengoko babesendleleni eya ekhayeni labathunywa bevangeli, bothuswa kukubona ibhodi eyayibizela abantu kwintshumayelo yeBhayibhile eyayiseWilberforce Memorial Hall. UCharles uthi: “Isithethi sale ntshumayelo yayinguC.N.D. Jones, ummeli wenkonzo ebizwa ngokuba ‘yiEcclesia of Jehovah’s Witnesses.’”
Lo kaJones, owayesithi ungumthanjiswa wayekhokela iqela elaqhekeka ebandleni laseFreetown kwiminyaka eliqela ngaphambilana. Iqela lakhe lalisithi lona lingamangqina kaYehova “okwenyaniso” ibe lalisithi abathunywa bevangeli nabo bathembekileyo kubameli bentlangano “bangabahananisi” “namaqhitala aseGiliyadi.”
Iimeko zaba mbi ngakumbi xa lo kaJones nabanye kubaxhasi bakhe bakhutshelwa ngaphandle. Lo kaChappell uthi: “Eso saziso sabothusa abanye abazalwana ababenyamezele imvukelo. Abanye bade bathi abaxolanga. Abo bazalwana nabanye baqhubeka beqhogene naba bavukeli, ibe baphazamisa iintlanganiso nenkonzo yasentsimini. Aba bangaxolanga babehlala kunye ezintlanganisweni. Ekugqibeni uninzi lwabo lwayishiya inyaniso. Kodwa abanye baphinda babuya baza bangabavakalisi abakhutheleyo.”
Ukunyaniseka kwabaninzi kwenza umoya kaThixo wasebenza kakuhle. Xa umveleli otyelela amasebe uHarry Arnott waya eFreetown kunyaka olandelayo, wanikela le ngxelo: “Zange lwabakho ulwando olungaka eSierra Leone. Oku kubonisa inkqubela eza kubakho kwikamva.”
Ukufundisa AmaKisi
Emva nje kotyelelo lukaMzalwan’ uArnott, uCharles Chappell wafumana ileta evela kumzalwana oselumelwaneni eLiberia. Lo mzalwana wayefuna ukuqalisa ukushumayela kumaKisi ayeseSierra Leone. WayengumKisi, kwaye olu hlanga luhlala kwiinduli ezinamahlathi nakumathafa aguguthe iSierra Leone, iLiberia neGuinea. Kuyabonakala ukuba abantu abaninzi abathetha isiKisi babefuna ukwazi iBhayibhile.
Ekubeni uninzi lwamaKisi lwalungakwazi ukufunda nokubhala, kwalungiselelwa iiklasi eKoindu ukuze bafundiswe iinyaniso ezisisiseko zeBhayibhile. Kwezi klasi kweza abafundi abaninzi. UCharles uthi: “Kungekudala iqela laba nabavakalisi abayi-5, baza bayi-10, bayi-15 de bayi-20. Abantu bakhawuleza bayamkela inyaniso kangangokuba ndade ndathandabuza ukuba babenyanisekile. Kodwa ndandizibhudile izingqi. Uninzi lwabo lwalunyanisekile ibe lwalukhuthele!”
Ngenxa yokukhuthala kwabavakalisi, iindaba ezilungileyo zaya kufikelela kwidolophu yaseKoindu ibe ekugqibeleni naselumelwaneni eGuinea. Bashumayela ezifama nasezilalini. UEleazar Onwudiwe owayengumveleli wesiphaluka ngelo xesha uthi: “Kwakugqith’ iiveki, ngamanye amaxesha iinyanga singakhange sive nemoto edumayo.”
Njengoko abazalwana noodade abangamaKisi besanda ibe benkcenkceshela imbewu yoBukumkani, uThixo wakhulisa. (1 Kor. 3:7) Xa elinye intyendyana eliyimfama leva inyaniso, lankqaya incwadana enamaphepha ayi-32 enomxholo othi, “This Good News of the Kingdom.” Kamva xa wayeshumayela okanye eqhuba isifundo seBhayibhile wayezikhumbula zonke iziqendu zale ncwadana, ibe babemangala abantu ababukeleyo. Elinye ibhinqa eliyimfama elamkela inyaniso, latshintsha indlela elaliphila ngayo kangangokuba umolokazana wakowalo waqalisa ukuya kwiintlanganiso, ehamba iikhilomitha ezingaphezu kwezilishumi ukuze aye kufika.
Umsebenzi wokushumayela wawusanda okomlilo wedobo kumaKisi. Kwamiselwa ibandla, ibe emva koko kwabakho nelinye. Abavakalisi abayi-30 baba ngoovulindlela. Usibonda wedolophu yaseKoindu waba nomdla enyanisweni ibe wanikela ngomhlaba ukuze kwakhiwe iHolo yoBukumkani. Xa abantu abangaphezu kwe-500 baya kwindibano yesiphaluka eKailahun, kwamiselwa ibandla nalapho. Kungekudala isiqingatha samaNgqina aseSierra Leone yaba ngamaKisi, nangona wona engaphantsi kweepesenti ezimbini kubemi balapho.
Abefundisi beecawa zamaKisi abazange bayithande into yokuba kubekho ulwando olungaka. Ngenxa yomona, bazimisela ukuyiphelisa yonke le nto besebenzisa amagunya asekuhlaleni. Umbuzo ophakamayo ngulo, babeza kuyenza njani yaye nini loo nto?


text:
Chapter 1
1 Ke kaloku kwathi ngemihla ka-Ahaswerosi (lo Ahaswerosi ke ubengukumkani, ethabathela eIndiya, wezisa kwaKushi: kumazwe alikhulu elinamanci mabini anesixhenxe),
2 ngaloo mihla, xa wayehleli ukumkani uAhaswerosi etroneni yobukumkani bakhe, eseShushan komkhulu,
3 ngomnyaka wesithathu wobukumkani bakhe, wabenzela isidlo bonke abathetheli bakhe nabakhonzi bakhe; xa impi yamaPersi neyamaMedi, amawaba nabathetheli bamazwe, bebephambi kwakhe;
4 akubon’ ukuba ubonisa abantu ubutyebi obuzukileyo bobukumkani bakhe, nesihombo esinqabileyo sobukhulu bakhe imihla emininzi, imihla elikhulu elinamanci asibhozo.
5 Ekuzalisekeni kwaloo mihla, ukumkani wabenzela isidlo bonke abantu abafumaneka eShushan komkhulu, kwathabathela kwabakhulu, kwesa kwabancinane, imihla yasixhenxe, entendelezweni yomyezo wendlu yokumkani.
6 Amalengalenga ayengawelinen emhlophe, necikizekileyo, nemsi, ebotshwe ngeentsontelo zelinen ecikizekileyo nemfusa kumakhonkco esilivere, nakwiintsika zemarmore emhlophe; izingqengqelo izezegolide nezesilivere, phezu kombekelelo wamatye aluhlaza, namhlophe, naziiperile, namnyama.
7 Kwaye kuselwa ngeempahla zegolide, ziziimpahla ngeempahla; ininzi iwayini yakomkhulu ngokwamandla okumkani.
8 Ukusela kwaye kungokomthetho kungekho unyanzelayo: kuba wenjenjalo ukumkani ukumisela zonke izikhulu zendlu yakhe, ukuba enze elowo nalowo ngokuzithandela kwakhe.
9 Kananjalo uVashti ukumkanikazi wenzela abafazi isidlo endlwini yakomkhulu, ebiyekakumkani uAhaswerosi.
10 Ngomhla wesixhenxe, xa intliziyo yokumkani yayimnandi yiwayini, wabayalela ooMehuman, noBhizeta, noHarbhona, noBhigeta, noAbhageta, noZetare, noKarkasi, ababusi abasixhenxe abalungiselelayo ebusweni bokumkani, wathi,
11 mabamzise uVashti ukumkanikazi phambi kokumkani enonkontsho lobukumkanikazi, ukuba abonise abantu nabathetheli ubuhle bakhe; ngokuba ebeyinzwakazi, imbonakalo yakhe.
12 Akavumanga ukumkanikazi uVashti ukuza ngelizwi lokumkani ngababusi abo.
13 Waba noburhalarhume obukhulu ukumkani, bavutha ubushushu bakhe kuye.
14 Wathi ke ukumkani kwizilumko eziwaziyo amaxesha (ngokuba ibisenjiwa njalo into yokumkani phambi kwabo bonke abawaziyo umthetho nesiko; ababekufuphi kuye, ooKarshena, noShetare, noAdemata, noTarshishe, noMeres, noMarsena, noMemukan, abathetheli abasixhenxe bamaPersi namaMedi, ababebubona ubuso bokumkani, ababehlala ezihlalweni zobukhulu ebukumkanini), wathi,
15 Ngokomthetho angenziwa ntoni na ukumkanikazi uVashti, ngenxa yokuba engalenzanga ilizwi lokumkani uAhaswerosi ngababusi?
16 Wathi uMemukan phambi kokumkani nabathetheli, UVashti ukumkanikazi akaphosise kukumkani yedwa; uphosise nakubathetheli bonke, nakwizizwe zonke ezisemazweni onke okumkani uAhaswerosi.
17 Kuba le ndawo yokumkanikazi iya kuphuma, ifikelele kubafazi bonke, adeleke amadoda abo emehlweni abo, xa kuthiwa, Ukumkani uAhaswerosi wathi makeziswe uVashti ukumkanikazi phambi kwakhe, akeza.
18 Kananjalo amakhosikazi asePersi naseMedi ayivayo le nto yokumkanikazi, aya kuyixela kwanamhlanje kubathetheli bonke bokumkani, kwande ke ukudela noburhalarhume.
19 Ukuba kuthe kwalunga kukumkani, makuphume ilizwi lokumkani ebusweni bakhe, libhalwe emithethweni yamaPersi namaMedi, ukuze lingatshitshi, lokuba uVashti angabi seza phambi kokumkani uAhaswerosi, ukumkani abunikele ubukumkanikazi bakhe kuwabo olungileyo kunaye.
20 Wothi ke wakuvakala umthetho wokumkani, aya kuwenza ebukumkanini bakhe bonke (ngokuba bukhulu), bonke abafazi bawabeke amadoda abo, kuthabathele kwenkulu, kuse kwencinane.
21 Ilizwi elo lalunga emehlweni okumkani nabathetheli. Wenza ke ukumkani ngokwelizwi likaMemukan.
22 Wathumela iincwadi emazweni onke kakumkani, kwilizwe ngelizwe, njengokubhala kwalo, kwizizwe ngezizwe ngokweentetho zazo, okokuba amadoda onke alawule ezindlwini zawo, athethe ngentetho yakowawo.


text:
- 54 years old
- Date of birth: Jun 23, 1915
- Date of passing: Oct 27, 1969
""Ntlane, sohlala sikukhumbula kwisizukulwanangesizulwana. Ngathi ndiyakubona undibizangothando xa uthi, Nomha kum,Ndibulela nemizamo owawuyenza uzama ukuphila wena nosapho lwakho. Wanga umphefumlo wakho ungaphumla ngoxolo"."
"Singafane sibe asizange sikwelame ngamehlo enyama kodwa umlibo wozalwano usiqhagamshelanisa ncakasana. Sinebhongo ngokubizwa ngawe."
"Ntlane! Siyabulela ngobomi bakho."
to visit this memorial:
Subscribe to receive e-mail notifications when others contribute to this memorial.
Have a suggestion for us?


text:
Kutheni Kufuneka Sithozame?
“Bunabathozamileyo ubulumko.”
IINGOMA: 38, 69
1, 2. Kwakutheni ukuze indoda eyayithozamile iphele ingasamkholisi uThixo? (Jonga umfanekiso osekuqaleni.)
UKUMKANI USAWULE wakwaSirayeli wayeyindoda ethozamileyo neyayihlonelwa xa waqalisa ukulawula. (1 Sam. 9:1, 2, 21; 10:20-24) Kodwa kungekudala eqalile ukulawula wenza izenzo eziliqela zokukhukhumala. Xa umprofeti kaThixo uSamuweli engazange afike ngexesha eGiligali, uSawule akazange amlinde. AmaFilisti ayelungiselela idabi, ibe amaSirayeli ayemshiya uSawule. Mhlawumbi waqonda ukuba kufuneka enze into ngokukhawuleza. Ngoko wabingelela kuThixo, nto leyo wayengenalungelo lakuyenza. Yamcaphukisa loo nto uYehova.
2 Xa uSamuweli wafikayo eGiligali wamkhalimela uSawule. Endaweni yokuba avume ukulungiswa, uSawule wazithethelela ezama ukulisusa kuye ityala waza wenza yaba ngathi yinto engenamsebenzi le ayenzileyo. (1 Sam. 13:10-14) Eso yaba sisiqalo seziganeko ezathi ekugqibeleni zabangela ukuba uSawule ayeke ukuba ngukumkani, ibe eyona nto ibuhlungu kukuba uYehova wayengasakholiswa nguye. (1 Sam. 15:22, 23) Nangona isiqalo sikaSawule sasisihle, wafela ebubini.
3. (a) Abantu abaninzi bacinga ntoni ngokuthozama? (b) Yeyiphi imibuzo esiza kuyiphendula?
3 Abantu bayakhuphisana namhlanje, ngoko bacinga ukuba ukuze ibe ngabo phambili, kufuneka babonwe ngabantu. Loo nto isenokubenza bangabi naxesha lakuthozama. Ngokomzekelo, omnye umlinganiswa owaba kwiipolitiki kamva, wakha wathi: “Mna nokuthozama asidibani, ibe ndiyathemba ukuba asisoze sidibane.” Kodwa ke, kutheni kufuneka sithozame? Kuthetha ntoni ukuthozama, ibe akuthethi ntoni? Sinokuhlala njani sithozamile xa kunzima naxa abantu besiqhubela ekubeni singathozami? Kweli nqaku, siza kuphendula imibuzo emibini yokuqala. Owesithathu wona uza kuphendulwa kwinqaku elilandelayo.
KUTHENI KUBALULEKILE UKUTHOZAMA?
4. Ziyintoni izenzo zokukhukhumala?
4 IBhayibhile ibonisa ukuba isichasi sokuthozama kukukhukhumala. (Funda iMizekeliso 11:2.) UDavide owayesisilumko wacela uYehova ukuba ‘amnqande kwizenzo zokukhukhumala.’ (INdu. 19:13) Ziyintoni “izenzo zokukhukhumala”? Kuthiwa xa umntu esithi, ngokungxama okanye ngokusa, enze into angenagunya lakuyenza, ukhukhumele. Ngenxa yokuba sinesono, siye sikhukhumale ngamanye amaxesha. Kodwa njengokuba umzekelo kaKumkani uSawule ubonisa, ukuba sele kusisiqhelo kuthi ukuzigqatsa, kungekudala siza kuzibona sikwembi inkathazo kuThixo. INdumiso 119:21 ithi uYehova “ubakhalimele abo bakhukhumeleyo.” Kutheni esenza loo nto?
5. Kutheni izenzo zokukhukhumala zinobuzaza?
5 Izenzo zokukhukhumala zinobuzaza kuneempazamo esizenza singaqondanga. Okokuqala, xa singathozamanga asimbeki uYehova njengoMongami wethu. Okwesibini, xa sigqitha koko sinegunya lokukwenza, maninzi amathuba okuba sixabane nabanye abantu. (IMize. 13:10) Okwesithathu, xa sesikrotyelwa ukuba senze into ngenxa yokukhukhumala siba neentloni yaye sihlazeke. (Luka 14:8, 9) Izenzo zokukhukhumala azibi namiphumo mihle. Njengoko iZibhalo zibonisa ukuthozama kuya kusoloko kusinceda.
KUQUKA NTONI UKUTHOZAMA?
6, 7. Kuthetha ntoni ukuthobeka, ibe ukuthozama kuhlobene njani nako?
6 Ukuthozama nokuthobeka zihlobene. EBhayibhileni ukuthobeka kuthetha ukungabi nakratshi okanye ukungaziphakamisi. Kuchazwa ‘njengokuthobeka kwengqondo.’ (Fil. 2:3) Umntu othobekileyo ngokuqhelekileyo uye athozame, akazisikeli enqatheni xa echaza izinto akwaziyo ukuzenza nazenzileyo, uyazivuma iimpazamo zakhe, uyamamela xa ecetyiswa. UYehova uyabathanda abantu abathobekileyo.
7 IBhayibhile xa ithetha ngokuthozama ibhekisela ekuyazini indawo yethu nokwazi izinto esinokuzenza nesingenakuzenza. NgesiGrike samandulo, kubonakala ngathi kugxininiswa indlela ukuzazi okumele kube nefuthe ngayo kwindlela esibaphatha ngayo abanye abantu.
8. Ziintoni ezimbalwa esinokubona ngazo ukuba sicinga ibe senza izinto ngokukhukhumala?
8 Sinokuqalisa njani ukucinga nokwenza izinto ngokukhukhumala? Nazi izinto ezimbalwa esinokubona ngazo. Mhlawumbi sizicingela kakhulu okanye siwathathela phezulu kakhulu amalungelo esinawo. (Roma 12:16) Mhlawumbi sithanda ukuzitsalela amehlo ngeendlela ezingezizo. (1 Tim. 2:9, 10) Okanye sineembono esingafuni kutshintsha kuzo kuba nje sinesikhundla esithile, sisazana nabantu abathile okanye kuba izizimvo zethu. (1 Kor. 4:6) Xa sisenza ezi zinto siye singaqapheli nokuba sesayekayo ukuthozama, kodwa sikhukhumele.
9. Yintoni eye yabangela abanye abantu ukuba bakhukhumale? Chaza imizekelo eseBhayibhileni.
9 Nabani na unokukhukhumala ukuba uye azivumele ukuba aman’ esiba neminqweno yenyama. Ukuba namabhongo, umona nomsindo ongalawulekiyo kwenze abaninzi benza izenzo zokukhukhumala. Abantu ekuthethwa ngabo eBhayibhileni njengoAbhisalom, u-Uziya noNebhukadenetsare bayenza le misebenzi yenyama waza uYehova wabathoba kuba bekhukhumele.
10. Kutheni singamele sikhawuleze sigqibe ukuba abantu bakhukhumele? Yenza umzekelo oseBhayibhileni.
10 Abanye abantu basenokwenza izinto ezibenza babonakale bekhukhumele ngenxa yezinye izizathu. Makhe sithethe ngale mizekelo iseBhayibhileni kuGenesis 20:2-7 nakuMateyu 26:31-35. Ngaba izenzo ezibonakala ngathi zezokukhukhumala ezenziwa nguAbhimeleki noPetros bazenza beqhutywa yiminqweno yesono? Okanye ngaba benziwa kukungazi okanye baqutyulwa sisiphoso? Kuba singakwazi ukuyibona intliziyo yomntu, siya kuba sinobulumko kwaye siyabathanda abantu ukuba asikhawulezi sigqibe ukuba bakhukhumele.
YAZI INDAWO YAKHO
11. Ukuthozama kudibana njani nokuyazi indawo yethu kwilungiselelo likaThixo?
11 Ukuthozama kuqala ngokuba siyazi indawo yethu kwilungiselelo likaThixo. Ekubeni enguThixo onocwangco, uYehova unika ngamnye kuthi indawo yakhe endlwini yakhe. Indima esinayo ebandleni ayifani kodwa sonke siyafuneka. Ngenxa yobubele obungasifanelanga, uYehova unike ngamnye kuthi iziphiwo, izinto zexabiso nobuchule. Sinokuzisebenzisela ukuzukisa yena nokunceda abanye abantu. (Roma 12:4-8) UYehova usithembile ibe usenze amagosa, kwaye ufuna sibekeke, sithembeke size singaqhutywa ngasemva.
12, 13. Kutheni sifanele silindele ukuba indawo yethu kwilungiselelo likaThixo itshintshe ngamaxesha athile?
12 Nakuba kunjalo, indawo yethu kwilungiselelo likaThixo ayisosigxina. Isenokutshintsha ekuhambeni kwexesha. Khawucinge ngomzekelo kaYesu. Ekuqaleni wayekunye noYehova kuphela. (IMize. 8:22) Emva koko wancedisa ekudaleni ezinye izidalwa zomoya, indalo yonke kuquka nabantu. (Kol. 1:16) Kamva weza apha emhlabeni, waba lusana olungenakuzenzela nto, waza wakhula waba ngumntu omdala. (Fil. 2:7) Emva kokufa kwakhe njengedini, uYesu wabuyela ezulwini engumoya ukuze abe nguKumkani woBukumkani BukaThixo ngo-1914. (Heb. 2:9) Isabelo sakhe siseza kutshintsha kwakhona. Emva koLawulo Lweminyaka Eliwaka, uYesu uza kunikezela uBukumkani kuYehova “ukuze uThixo abe zizinto zonke kubo bonke.”
13 Sifanele silindele ukuba izabelo zethu zitshintshe ngamaxesha athile, ngenxa yezigqibo esiye sizithathe. Ngokomzekelo, ngaba wawungatshatanga kodwa ngoku utshatile? Ngaba uye waba nabantwana? Ngaba uye waba nezinto ozincamayo ukuze ukwazi ukuba kwinkonzo yexesha elizeleyo? Zonke ezi zigqibo ziza neenyhweba kunye neembopheleleko ezithile. Iimeko zethu ezitshintshileyo zinokusenza sikwazi okanye singakwazi ukwenza ezinye izinto. Ngaba usakhula okanye sele umdala? Ngaba usempilweni okanye inkenenkene impilo yakho? UYehova usoloko ejonga ukuba singasetyenziswa kakuhle njani enkonzweni yakhe. Ulindele ukuba senze ngokwamandla ethu, ibe uyixabisa kakhulu into esimenzela yona.
14. Ukuthozama kunokusinceda njani ukuba sihlale sanelisekile kwaye sonwabile?
14 UYesu wavuyiswa sisabelo ngasinye awasifumanayo kwaye nezethu zinokusonwabisa. (IMize. 8:30, 31) Umntu othozamileyo uyanela zizabelo naziimbopheleleko anazo ebandleni. Akarhaleli amanye amalungelo okanye azithelekise nabanye abazalwana. Kunoko, uzama ngamandla akhe onke ukuba isabelo sakhe simvuyise kuba esazi ukuba usinikwe nguYehova. Kwangaxeshanye, uyayihlonela indima okanye indawo uYehova ayinike abanye abantu. Ukuthozama kusenza sikuvuyele ukubeka nokuxhasa abanye abantu.
UKUTHOZAMA AKUTHETHI NTONI?
15. Sifunda ntoni kumzekelo kaGidiyon wokuthozama?
15 UGidiyon ngumzekelo omhle wokuthozama. Xa ingelosi yafika kuye okokuqala, ngoko nangoko wayixelela ngemvelaphi yakhe ephantsi nangokungafaneleki kwakhe. (ABagwe. 6:15) Emva kokuba esamkele isabelo esivela kuYehova, waqinisekisa ukuba uyazi kakuhle into ekwakufuneka ayenze kwaye wayesoloko efuna uYehova amkhokele. (ABagwe. 6:36-40) UGidiyon wayenesibindi nenkalipho. Sekunjalo, wayelumkile yaye ecinga ngaphambi kokuba enze. (ABagwe. 6:11, 27) Akazange axhakamfule eso sabelo kuba efuna ukuduma. Kunoko, lathi lakufika ixesha lokuba siphele, wakuvuyela ukubuyela kwindawo awayekuyo ngaphambili.
16, 17. Zeziphi izinto umntu othozamileyo aye acinge ngazo ngaphambi kokwamkela isabelo esitsha?
16 Ukuthozama akuthethi kuthi asifanele sisebenzele ekufumaneni amalungelo angakumbi okanye siwamkele. IZibhalo zisikhuthaza sonke ukuba senze inkqubela. (1 Tim. 4:13-15) Ngaba oku kuthetha ukuba izabelo zethu zifanele zisoloko zitshintsha? Akunjalo. UYehova uya kusisikelela size senze inkqubela enoba sesiphi na isabelo esikuso. Sinokuqhubeka siphucula ubuchule uThixo asinike bona size senze imisebenzi elungileyo engakumbi.
17 Ngaphambi kokuba amkele isabelo esitsha, umntu othozamileyo uye afumanise ukuba kuza kufuneka enze ntoni kuso. Emva koko uya kukwazi ukuhlola iimeko zakhe ukuba ziyamvumela na. Ngokomzekelo, ngaba uza kukwazi ukwenza umsebenzi ongakumbi engakhange ayeke ukwenza ezinye izinto ezibalulekileyo? Ngaba omnye umsebenzi abewenza angawunika abanye abazalwana ukuze amkele isabelo esitsha? Ukuba impendulo yakhe komnye okanye kuyo yomibini le mibuzo nguhayi, mhlawumbi eso sabelo singenziwa ngomnye umntu okwangoku. Xa sihlolisisa iimeko zethu kakuhle size sithandaze, loo nto iya kusinceda singazithwalisi umthwalo ongaphaya kwamandla ethu. Ukuthozama kunokusenza singasamkeli.
18. (a) Ukuthozama kuza kusinceda senze ntoni xa sisamkela isabelo esitsha? (b) AmaRoma 12:3 asebenza njani kumntu othozamileyo?
18 Xa sisamkela isabelo esitsha, umzekelo kaGidiyon usikhumbuza ukuba asinakukwazi ukuphumelela ngaphandle kokuba sikhokelwe yaye sisikelelwe nguYehova. Ngapha koko kuthiwa ‘masihambe ngokuthozama noThixo wethu.’ (Mika 6:8) Ngoko ke, nanini na sisamkela isabelo esitsha kufuneka sithandaze size sikhangele ukuba uthini uYehova eLizwini lakhe nangentlangano yakhe. Kufuneka silungise indlela engafanelekanga esenza ngayo, ivisisane nendlela efanelekileyo uYehova asikhokela ngayo. Sifanele sikhumbule ukuba ayibobuchule bethu ‘obusenze saba bakhulu’ kodwa kukuthobeka kukaYehova. (INdu. 18:35) Ukuhamba ngokuthozama noThixo kuya kusinceda singazicingeli kakhulu kwangaxeshanye singazeyi.
19. Kutheni sifanele sizame ukuthozama?
19 Umntu othozamileyo umnika uzuko olumfaneleyo uYehova kuba nguMdali wethu noMongami Wendalo Iphela. (ISityhi. 4:11) Ukuthozama kusinceda sanele yaye sikhuthale kwindawo yethu esiyinikwe nguThixo kwilungiselelo lakhe. Ukuthozama kuyasinqanda singenzi izinto ezilihlazo, kwaye kubenza bamanyane abantu bakaYehova. Kusenza sijonge abanye abantu njengababaluleke ngaphezu kwethu, kwaye kusikhuthaza ukuba sichul’ ukunyathela ukuze singenzi iimpazamo ezinkulu. Ngenxa yezi zizathu, ukuthozama kubalulekile kubantu bakaThixo, ibe uYehova ubaxabisa kakhulu abantu abazama ukuthozama. Kodwa kuthekani xa kukho izinto ezenza kube nzima ukuthozama? Inqaku elilandelayo liza kusinceda sibone ukuba singahlala njani sithozamile naxa iimeko zisenza kube nzima.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
15 Waza uElifazi umTeman waphendula wathi:
2 “Ngaba umntu olumkileyo uya kuphendula ngolwazi olunomoya,+
Okanye ngaba uya kusizalisa isisu sakhe ngomoya wasempuma?+
3 Ukohlwaya ngelizwi nje kuphela akuyi kunceda,
Yaye amazwi kuphela awayi kuba yingenelo ewodwa.
4 Noko ke, wena wenza ukoyika phambi koThixo kungabi namandla,
Yaye uyakunciphisa ukuba nayo nayiphi na inkxalabo phambi koThixo.
5 Kuba isiphoso sakho siso esiqeqesha umlomo wakho,
Yaye ukhetha ulwimi lwabantu abanobuqili.
6 Ngumlomo wakho okuvakalisa ungendawo, asindim;
Yaye yimilebe yakho ekuphendulayo.+
7 Ngaba wawungumntu wokuqala ngqa ukuzalwa,+
Okanye ngaba waveliswa ngenimba ngaphambi kweenduli?+
8 Ngaba uyaliphulaphula igqugula likaThixo,+
Yaye ngaba ubulumko ubuphelelisela kuwe?
9 Eneneni yintoni oyaziyo esingayaziyo?+
Yintoni oyiqondayo engekhoyo nakuthi?
10 Kokubini iingwevu nabalupheleyo bakuthi,+
Lowo umdala kunoyihlo ngeentsuku.
11 Ngaba ukuthuthuzelwa nguThixo akukwanelanga,
Okanye ilizwi elithethwe ngothantamiso kuwe?
12 Kutheni intliziyo yakho ikuthabathekisa,
Yaye kutheni amehlo akho ebengezela?
13 Kuba umoya wakho uyawujika ube nxamnye noThixo,
Yaye ukhuphe amazwi emlonyeni wakho.
14 Uyintoni na umntu ofayo ukuba angahlambuluka,+
Okanye nabani na ozelwe ngumfazi ukuba angaba ngolungileyo?
15 Khangela! Akakholwa ngabangcwele bakhe,+
Namazulu eneneni akacocekanga emehlweni akhe.+
16 Kubeke phi na ke xa ubani ecekiseka yaye onakele,+
Indoda esela intswela-bulungisa njengamanzi!
17 Ndiya kukuvakalisa oko kuwe. Ndiphulaphule!+
Kwanoku ndikubonile, ngoko ndivumele ndikubalise,
18 Oko abazizilumko+ bakuxelayo
Baza abakufihla, kuvela kooyise.
19 Ngabo kuphela abanikwa ilizwe,
Yaye akukho mntu wasemzini wadlula phakathi kwabo.
20 Ngayo yonke imihla yakhe lowo ungendawo uyathuthunjelwa,
Kwanenani leminyaka ebekelwe uzwilakhe.
21 Endlebeni yakhe kukho isandi sezinto ezinkwantyisayo;
Ebudeni boxolo ufikelwa ngumphangi.+
22 Akakholelwa ukuba uya kubuya ebumnyameni,+
Yaye ubekelwe ikrele.
23 Uyabhadula efuna isonka—siphi na?+
Uyazi ukuba imini yobumnyama+ sele ilungile esandleni sakhe.
24 Ukubandezeleka nokungcungcutheka kuqhubeka kumnkwantyisa;+
Kuyamongamela njengokumkani elungele ukuhlasela.
25 Ngenxa yokuba wolula isandla sakhe nxamnye noThixo,
Yaye uzama ukuzibonakalisa ongamile kunoSomandla;+
26 Ngenxa yokuba umhlangabeza ngobuntamo-lukhuni,
Ngezihombiso ezingqindilili zamakhaka akhe;
27 Ngenxa yokuba ubuso bakhe ubugubungela ngokutyeba kwakhe
Yaye ubeka amanqatha esinqeni sakhe,+
28 Uhlala ezixekweni eziza kutshayelwa;
Ezindlwini abantu abangayi kuqhubeka behlala kuzo,
Ngokuqinisekileyo ezingqineka zimiselwe iimfumba zamatye.
29 Akayi kuba sisityebi yaye nendyebo yakhe ayiyi kwanda,
Yaye inzuzo yazo akayi kuyinabisa phezu komhlaba.+
30 Akayi kusuka ebumnyameni;
Isetyana lakhe liya komiswa lidangatye,
Yaye uya kuphambuka ngokufutha komlomo Wakhe.+
31 Makangakholwa yinto engento, elahlekiswa,
Kuba uya kungqineka efumana into engento;
32 Iya kuzaliseka ngaphambi komhla wakhe.
Yaye ngokuqinisekileyo ihlumelo lakhe aliyi kukhula libe luhlaza.+
33 Iidiliya zakhe ezikrwada uya kuziwisa njengomdiliya,
Aze iintyatyambo zakhe aziwise njengomthi womnquma.
34 Kuba indibano yabawexuki ludlolo,+
Yaye umlilo umele udle ugqibe iintente zokunyoba.+
35 Kukho ukukhawula inkathazo nokuzala into eyenzakalisayo,+
Yaye isisu sabo silungisa inkohliso.”
Yithumele
Yithumele
Yobhi 15
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=18&Chapter=15&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D15%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Isifundo 9
Inokonwaba Njani Intsapho Yakho?
1. Kutheni umtshato ubalulekile ukuze intsapho yonwabe?
Iindaba ezilungileyo zivela kuYehova, uThixo owonwabileyo, ofuna iintsapho zonwabe. (1 Timoti 1:11) Nguye owasungula umtshato. Ukutshata ngokwasemthethweni kubalulekile kulonwabo lwentsapho kuba kunceda ekukhuliseni abantwana ngendlela efanelekileyo.
UThixo uwujonga njani umtshato? Ufuna indoda nomfazi bamanyane. AmaKristu amele ahloniphe imithetho yasekuhlaleni ephathelele ukubhaliswa komtshato. (Luka 2:1, 4, 5) UYehova ufuna indoda inyaniseke kumfazi wayo, nomfazi anyaniseke endodeni yakhe. (Hebhere 13:4) Uluthiyile uqhawulo-mtshato. (Malaki 2:16) Kodwa uyawavumela amaKristu ukuba aqhawule umtshato aze aphinde atshate xa elinye iqabane likrexezile.—Funda uMateyu 19:3-6, 9.
2. Indoda nomfazi bafanele baphathane njani?
UYehova wadala amadoda nabafazi ukuba baphelelisane emtshatweni. (Genesis 2:18) Njengentloko-ntsapho, indoda imele ikhokele ekulungiseleleni intsapho yayo izinto eziphathekayo nokuyifundisa ngoThixo. Ifanele imthande umfazi wayo kangangokude ikulungele ukumncamela nantoni na. Amadoda nabafazi bafanele bathandane baze bahloniphane. Ekubeni bonke bengafezekanga, oyena ndoqo wokonwaba emtshatweni kukuxolelana.—Funda eyabase-Efese 4:31, 32; 5:22-25, 33; 1 Petros 3:7.
3. Ngaba ufanele uwushiye umtshato xa ungonwabanga?
Ukuba kunzima emtshatweni, nobabini nifanele nizame ukuphathana kakuhle ngothando. (1 Korinte 13:4, 5) ILizwi likaThixo alikukhuthazi ukucombulula iingxaki zomtshato ngokwahlukana.—Funda eyoku-1 kwabaseKorinte 7:10-13.
4. Bantwana, yintoni uThixo ayifunayo kuni?
UYehova ufuna nonwabe. Uninika elona cebiso libalaseleyo lendlela yokunandipha ubutsha benu. Ufuna nizuze kubulumko namava abazali benu. (Kolose 3:20) Kwakhona uYehova ufuna nivuyiswe kukwenzela uMdali wenu noNyana wakhe izinto.—Funda iNtshumayeli 11:9–12:1; Mateyu 19:13-15; 21:15, 16.
5. Bazali, abantwana benu banokonwaba njani?
Nifanele nizibhokoxe ekunyamekeleni abantwana benu ngokubondla, nokubanika ikhaya nize nibanxibise. (1 Timoti 5:8) Kodwa ukuze abantwana benu bonwabe, nifanele nibafundise ukuthanda uThixo baze bafunde kuye. (Efese 6:4) Umzekelo wenu wokuthanda uThixo unokubafikelela iintliziyo abantwana benu. Xa isekelwe eLizwini likaThixo, imfundiso yenu inokubenza bacinge ngendlela efanelekileyo.—Funda iDuteronomi 6:4-7; IMizekeliso 22:6.
Abantwana bayangenelwa xa ubakhuthaza uze ubancome. Bayakufuna ukulungiswa nokuqeqeshwa. Ingqeqesho enjalo iyabakhusela ekuziphatheni ngendlela eza kubenzakalisa. (IMizekeliso 22:15) Sekunjalo, anifanele nibe ngqwabalala kubo okanye nibakhohlakalele.—Funda eyabaseKolose 3:21.
AmaNgqina kaYehova aneencwadi ezininzi ezibhalelwe ukunceda abazali nabantwana. Ezi ncwadi zisekelwe eBhayibhileni.—Funda INdumiso 19:7.
Funda Okungakumbi
Thembelani KuThixo Ukuze Nonwabe Emtshatweni
Ukuzibuza imibuzo nje emibini kungawuphucula umtshato wakho.
Indlela Yokulungisa Iingxaki
Ukusingatha kakuhle iingxaki kwenza umahluko okhoyo phakathi komtshato owomeleleyo nowonwabileyo kunye nobuthathaka nokruqulayo.
Indlela Yokwenza Intsapho Yakho Yonwabe
Uthando olwaboniswa nguYesu ngumzekelo onokuxeliswa ngabayeni, amakhosikazi nabantwana. Yintoni esinokuyifunda kuye?


text:
Itheko Leklasi Ye-136 Labaphumelele KwiSikolo SeBhayibhile SeWatchtower SaseGiliyadi
Emva kweenyanga ezintlanu befundisisa iBhayibhile, abafundi beklasi ye-136 yaseGiliyadi benzelwa itheko ngoMgqibelo ngoMatshi 8, 2014. Kwesi sikolo, abashumayeli abanamava abangamaNgqina kaYehova bafundiswe indlela yokuphucula ubuchule babo ekushumayeleni nokomeleza ukholo lwamanye amaNgqina. Eli theko lizinyaswe ngabantu abayi-11 548 kwiziko lemfundo lamaNgqina kaYehova ePatterson, eNew York, abanye babo bebebukele ngevidiyo eKhanada, eJamaica, ePuerto Rico, naseUnited States.
“Hlalani Ninesi Simo Sengqondo.” UDavid Splane, weQumrhu Elilawulayo lamaNgqina kaYehova nobengusihlalo weli theko, wavula ngamazwi akumaFilipi 2:5-7, athi: “Hlalani ninesi simo sengqondo wayenaso noKristu Yesu.” Xa wayesemhlabeni, uYesu wayengazikhathazi ngesikhundla kunoko ngentobeko wenza umsebenzi kaThixo.
Ngokomzekelo, uYesu akazange avume ukuhendwa nguMtyholi, wasebenzisa amazwi athi, “Kubhaliwe kwathiwa,” ecaphula amazwi kaMoses awawathetha kuhlanga lwamaSirayeli. (Mateyu 4:4, 7, 10; Duteronomi 6:13, 16; 8:3) Nangona uYesu wayenokusebenzisa igunya lakhe njengoNyana othanjisiweyo kaThixo, wathobeka waza wabonisa uxabiso ngomsebenzi kaMoses. Ngendlela efanayo, nathi kufuneka sibonise abanye ukuba siyazixabisa izinto abakwaziyo ukuzenza size sibancome.
Kwakhona uMzalwan’ uSplane wabalaselisa isimo sengqondo esihle uYesu awasibonisayo ngaphambi kokuba abuyele ezulwini. Wathandaza wathi: “Ngoko ke wena, Bawo, ndizukise ecaleni kwakho ngozuko endandinalo ecaleni kwakho phambi kokubakho kwehlabathi.” (Yohane 17:4, 5) UYesu wayengazifuneli malungelo angakumbi. Isicelo sakhe sasisinye, sokuba abuyiselwe kwisikhundla sakhe sakuqala, okanye ‘enze la msebenzi wayekade ewenza,’ xa ebuyela ezulwini. Ngendlel’ efanayo, abafundi abaphumelele eGiliyadi bamele baxelise uYesu, ngokuba banganikeli ngqalelo kwisikhundla kodwa kumsebenzi, baneliseke enoba abafumani malungelo angakumbi xa bebuyela kwizabelo zabo.
“Zincameni Ningazisoli.” UWilliam Malenfant, oncedisa iKomiti Yokufundisa yeQumrhu Elilawulayo, wakhuthaza abafundi ukuba balandele umzekelo wokuzincama kampostile uPawulos. Endaweni yokujonga izinto azincamileyo ukuze akhonze uThixo, uPawulos wathi: “Ndiyazilibala izinto ezingasemva ndize ndolulele kwizinto ezingaphambili, ndisukela umvuzo.”—Filipi 3:13, 14.
Ngokuzincama kwabo bengazisoli, abafundi baza kuxelisa umzekelo wabakhonzi bakaThixo bamandulo nabale mihla. UMzalwan’ uMalenfant wacaphula uClara Gerber Moyer, owaqalisa ukukhonza uYehova esengumntwana. Wabhala wathi: “Xa ndijonga ngasemva andizisoli nakancinane ngale minyaka ingaphezu kweyi-80 ndikhonza uThixo! Andinokwala xa kungathiwa mandiphinde ndiphile ngale ndlela.”
“Ukushumayela NgoBukumkani Kunye Neengelosi, Njengeengelosi.” UGerrit Lösch weQumrhu Elilawulayo wanceda abafundi baxabisa ngakumbi izinto ezimbini ezixhamlwa ngabo bashumayelayo. Okokuqala, kungathiwa baziingelosi zikaThixo xa beshumayela iindaba ezilungileyo zoBukumkani, ngoba igama lesiHebhere nelesiGrike elisetyenziswe eBhayibhileni elichaza “ingelosi” linokuguqulelwa ngokuthi, “umthunywa.” Okwesibini, abafundi bashumayela iindaba ezilungileyo bekhokelwa ziingelosi, njengokuba kwakunjalo ngomfundi uFilipu.—IZenzo 8:26-35.
UMzalwan’ uLösch wabalisa amava aliqela afunyenwe ngamaNgqina kaYehova kumsebenzi wawo wokushumayela ngoBukumkani. Ngokomzekelo, elinye iNgqina laseMexico, uGabino, odla ngokunkqonkqoza kube kanye okanye kabini emzini, wankqonkqoza izihlandlo zazine kwelinye ikhaya. Indod’ eyavula umnyango yamxelela ukuba yayiza kuzibulala. Yathi: “Uthe wakunkqonkqoza okwesine, ndabe sele ndizirhintyele ngentamb’ emqaleni. Kodwa ndayikhulula ukuze ndivul’ umnyango. Enkosi ngokuqhubeka unkqonkqoza. Ukuba ubuyekile, ngendizixhomile.”
Nangona iimeko ezinje zizenzekela ngamany’ amaxesha, siyazi ukuba akunjalo ngoninzi lwazo. Endaweni yoko, zinikela ubungqina bokuba umsebenzi wokushumayela owenziwa ehlabathini lonke ukhokelwa ziingelosi zikaThixo.—ISityhilelo 14:6.
“Obekekileyo Uya Kusikelelwa.” UMichael Burnett ongumhlohli waseGiliyadi, wanikela intetho esekelwe kumzekelo kaYabhetse oyinzalelwane kaYuda, ‘owayebekekile kunabantakwabo.’ UYabhetse wathandaza wathi kuThixo: “Ukuba nakanjani na uya kundisikelela uze ngenene uwandise ummandla wam, isandla sakho sibe nam, uze undigcine kwintlekele.”—1 Kronike 4:9, 10.
Abafundi banokuxelisa umzekelo kaYabhetse owayebekekile, ngokuba bangqale emithandazweni yabo, ngokukodwa xa becela uThixo abancede baphumeze injongo yokufundiswa kwabo eGiliyadi. Banokuphinda bacele uThixo abakhusele kwintlekele, la mazwi awathethi kuthi kufuneka bafihlwe ngokupheleleyo kwimiphumo yayo kodwa athetha ukuthi bancedwe bangonganyelwa yintlungu okanye yimiphumo yobungendawo. UThixo wawuphendula umthandazo kaYabhetse ibe Uya kwenza okufanayo nakweyabo imithandazo.
“Hlalani Nivutha.” UMark Noumair ongumhlohli waseGiliyadi noncedisa iKomiti Yokufundisa wanikela intetho esekelwe kweyoku-1 kwabaseTesalonika 5:16-19. Njengokuba umlilo udinga amafutha, umoya nobushushu ukuze uhlale uvutha, nabo abafundi bangasebenzisa ezi zinto zintathu eziza kubanceda bahlale bevutha yaye bekhuthele entsimini.
Okokuqala, “hlalani ninemihlali.” (1 Tesalonika 5:16) Abafundi banokufumana uvuyo, oluza kuvuthisa indlela abakhuthele ngayo, ngokuba bacingisise ngeentsikelelo zokuba ngabahlobo bakaYehova. Okwesibini, “thandazani ngokungapheziyo.” (1 Tesalonika 5:17) Umthandazo ufana nomoya obangela umlilo uvuthe ngakumbi. Kufuneka sizityand’ igila kuThixo. Okwesithathu, “ezintweni zonke bulelani.” (1 Tesalonika 5:18) Ukuba nombulelo kubangela ubuhlobo esinabo noYehova nabazalwana bethu bomelele. UMzalwan’ uNoumair wathi: “Hlalani ninombulelo noxabiso, kunokuba nihlale nigxeka.”
“Ukudumisa UYehova Kunye Nommandla Wamazulu.” USam Roberson ongumhlohli kwizikolo zentlangano, wanikela intetho esekelwe kumazwi eBhayibhile abonisa ukuba ilanga, inyanga neenkwenkwezi zizukisa uYehova. (INdumiso 19:1; 89:37; 148:3) Wathi naba bafundi bafumene ixesha lokudumisa uYehova, emva koko benza imiboniso yamava abawafumene entsimini. Ngokomzekelo, omnye umfundi waya kwindoda eyayihamba ngesitulo samavili, waza wayibulela kuba ibonise uxabiso ngento ayenzele yona, yokumisa imoto iwele isitrato. Baqalisa ukuncokola, ibe le ndoda yamkela nesifundo seBhayibhile sasimahla. Njengoko lo mfundi waseGiliyadi eqhuba esi sifundo, wakwazi nokushumayela kubantu ababendwendwela le ndoda. Umphumo wale ncoko yabo, yaba kukuqhutywa kwezifundo zeBhayibhile ezisixhenxe.
“Imfundo KaThixo Mayikukhulise.” UDonald Gordon oncedisa iKomiti Yokupapasha, wadlan’ indlebe nezibini ezitshatileyo ezibini ebezikule klasi. Omnye wabazalwana ebekuthethwa naye ukhumbula indlela amaEfese 3:16-20 abalaseliswe ngayo kwesi sikolo. Oku kwanceda abafundi ukuba ‘benziwe bomelele’ ngokuba bathobeke baze bangeneke, baqonde ukuba uYehova unika Ngqina ngalinye umsebenzi owaneleyo. Omnye udade uthande indlela omnye umhlohli waseGiliyadi athethe ngayo xa esithi bamele bangafani nentlanzi enkulu esemanzini amancinane kuba ambalwa amathuba okukhula, kodwa bamele bafane nentlanzi encinane kulwandlekazi olukhulu. Wathi: “Ndifunda ukuba, ukuba ndihlala ndithobekile kwintlangano kaYehova, uYehova uza kundinceda ndikhule ngokomoya.”
“Ngamana UYehova Angakukhumbula Ngokulungileyo.” UMark Sanderson, weQumrhu Elilawulayo wanikela uvutho-ndaba lwentetho yeli theko, esekelwe kumthandazo kaNehemiya othi: “Ndikhumbule, Thixo wam, ngokulungileyo.” (Nehemiya 5:19; 13:31) UNehemiya wayengoyikeli into yokuba uYehova uza kumlibala nomsebenzi wakhe. Kunoko wayemcela ukuba amkhumbule ngokulungileyo aze amsikelele.
Ngendlela efanayo, abafundi banokuba nentembelo yokuba uYehova uza kubakhumbula ngokulungileyo ukuba basebenzisa iimfundiso zaseGiliyadi. Ngokomzekelo, eyona nto imele ibenze bakhonze uYehova luthando. (Marko 12:30) UAbraham wayemthanda ngentliziyo yakhe yonke uYehova, yaye uThixo wamkhumbula ngokulungileyo. Nasemva kweminyaka eliwaka eswelekile uAbraham, uThixo wayethetha ngolu hlobo ngaye, “umhlobo wam.”—Isaya 41:8.
Kwakhona uMzalwan’ uSanderson wakhumbuza abafundi ukuba bathande ummelwane, ngokukodwa abazalwana noodade abangamaKristu. (Marko 12:31) NjengomSamariya olungileyo ‘owaba ngummelwane wala mntu wayegaxeleke kubaphangi,’ nabafundi bamele bathathe inyathelo lokuqala ngokuba banikele uncedo kwabo baludingayo. (Luka 10:36) Ukuze abethelele le ngongoma, wasebenzisa umzekelo kaNicholas Kovalak, owayengumveleli wesithili nomfundi ophumelele eGiliyadi. UMzalwan’ uKovalak wayesaziwa ngobubele nothando lwakhe. Wakha wakhuthaza omnye umveleli ohambahambayo nomfazi wakhe ukuba bakhuthale entsimini, wathi: “Shumayelani ekuqaleni kosuku, ekuqaleni kweveki, ekuqaleni kwenyanga, ekuqaleni konyaka.” Emva kokubukela lo dade eshumayela kangangeentsuku ezithile wathi: “Yilibale la nto bendiyithethile. Ndiyakubona ukuba usebenza nzima. Khawubuyis’ unyawo ukuze ukwazi ukuqhubeka ukhonza uYehova.” Eli cebiso lakhe lobubele lincede lo dade waqhubeka eshumayela ixesha elizeleyo kangangeminyaka emininzi.
Ekugqibeleni, uMzalwan’ uSanderson wakhuthaza abafundi ukuba bafeze injongo yesi sikolo ngokuba bafundise baze baqeqeshe nabanye. (2 Timoti 2:2) Njengokuba besebenza kwizabelo zabo, banokukwazi ukomeleza abazalwana, beqinisekile ukuba uYehova uza kubakhumbula ngokulungileyo.—INdumiso 20:1-5.
Umqukumbelo. Emva kokuba abafundi befumene iidiploma zabo, omnye wabo wafunda ileta yombulelo. Abafundi abayi-15 bavala eli theko ngokucula ingoma 123 esuka kuCulela UYehova, enomxholo othi, “Abalusi—Izipho Ezingabantu.”
Funda Okungakumbi
Yintoni Inkonzo Yobuvangeli?
Yintoni ebandakanyekileyo ekubeni ngumvangeli? Luluphi uqeqesho abalufumanayo?


text:
NGABA YADALWA?
Inkqubo Yomzimba Yokupholisa Amanxeba
ENYE yezinto ebangela ukuba umntu aphile yindlela umzimba okwazi ngayo ukupholisa amanxeba nokubuyisela iiseli ezonzakeleyo. Le nkqubo iqala kanye xa kuvela inxeba.
Khawucinge ngoku: Inkqubo yomzimba yokunyanga amanxeba yenziwa kukusebenza kothotho lweeseli ezintsokothileyo:
IiPlatelet ezisegazini zibangela ihlwili yaye ziyanceda nasekususeni iiseli ezonzakeleyo.
Ukudumba kukhusela ukosuleleka kuze kususe konke “ukungcola” okwenziwe kukwenzakala.
Kwiintsuku nje ezimbalwa, umzimba uqalisa ukubuyisela iiseli ezonzakeleyo, uvale inxeba uze ulungise imithambo yegazi eyonakeleyo.
Ekugqibeleni, iiseli ezonakeleyo zithatyathelw’ indawo zezinye lize inxeba liphile.
Bekhuthazwa yindlela ihlwili elenzeka ngayo, abaphengululi baye benza iiplastiki ezikwaziyo “ukuzingciba.” Ezi plastiki zinemibhobho emincinane eye iphume imichiza xa kusenzeka nawuphi na umonakalo. Ukudibana kwayo le michiza, yenza incindi eqaba ize ivale loo ndawo yonakeleyo. Yakuqina le ncindi, iplastiki iba yila nto ibiyiyo ekuqaleni. Omnye umphengululi uthi le ndlela zizingciba ngayo ezi plastiki “ifana” nendlela eliphola ngayo inxeba.
Ucinga ntoni? Ngaba inkqubo yomzimba yokupholisa amanxeba yazivelela? Okanye ngaba yadalwa?


text:
Ummangaliso Wentlanzi Emibalabala
ZIMBALWA iintlanzi ezibangel’ umdla njengentlanzi emibalabala ebizwa ngokuba yiclown fish. Mhlawumbi sitsalwa yimibala yayo emihle, esikhumbuza ngomntu ohlekisayo wasesekisini. Okanye into esenza sibe nomdla yindawo ehlala kuyo. Ihlala kwisityalo saselwandle esihlabayo esibizwa ngokuba yianemone. Ayimangalisi ke into yokuba elinye igama ebizwa ngalo kuthiwe yianemonefish.
Njengabadlali abaninzi baseHollywood, le ntlanzi ayibaleki xa ufuna ukuyifota. Xa ziza kuyifota, iindadi ezintywilayo zilindela ukuba izilungiselele ukufotwa, ekubeni ingadadeli kude nesityalo ehlala kuso kwaye ingenazintloni.
Eyona nto imangalisayo yindlela ephila ngayo ebonakala iyingozi. Ukuhlala kwayo kwesi sityalo sihlabayo nesinetyhefu kufana nokuhlala emngxunyeni weenyoka. Sekunjalo, le ntlanzi nesi sityalo sinetyhefu yintlaka nexolo. Yintoni ebangela loo nto?
‘ANDINAKUHLALA NGAPHANDLE KWAKHO’
Njengabo bonke abahlobo abavanayo, le ntlanzi nesi sityalo ziyancedana. Obu buhlobo bubalulekile kule ntlanzi, ayibobuhlobo njee. Isazi ngezinto eziphila emanzini sithi le ntlanzi ayinakuphila ngaphandle kwesi sityalo. Ayikwazi kakuhle ukudada, nto leyo ebangela ukuba ibe lixhoba leentshaba ezilambileyo xa ikude nesityalo ehlala kuso. Noko ke, ekubeni ihlala kwaye izikhusela ngesi sityalo xa isengxakini, inokuphila iminyaka elishumi.
Esi sityalo silikhusi nekhaya lale ntlanzi. Imazi izalela amaqanda kuso, ize yona nenkunzi zibe liliso kuwo. Ekuhambeni kwexesha, abantwana bayo baye badade bejikeleza eso sityalo aqandusele kuso loo maqanda.
Sona esi sityalo sincedwa njani yile ntlanzi? Le ntlanzi iba ngunogada waso. Iye ileqe iintlanzi ezibizwa ngokuba ziibutterfly fish ezitya esi sityalo. Esi sityalo asinakuphila ngaphandle kweclown fish. Abaphengululi bakhe bayisusa le ntlanzi kwesi sityalo, zathi ziphela iiyure eziyi-24 sabe sesingasekho. Kuyabonakala ukuba satyiwa ziibutterfly fish.
Kubonakala ngathi esi sityalo sifumana amandla kule ntlanzi. Sikhuliswa yiammonium ekhutshwa yile ntlanzi. Xa idada phakathi kwesi sityalo, ibangela loo manzi abe neoksijini esincedayo.
IDADA KWINDAWO EYOYIKWAYO ZEZINYE
Le ntlanzi ikhuselwa sisikhumba sayo. Sinenwebu eyikhusela kulwamvila lwezinye izinto. Ngenxa yale nwebu, kubonakala ngathi esi sityalo sicinga ukuba le ntlanzi sesinye isityalo esifana naso.
Olunye uhlolisiso luthi xa ikhetha enye indawo yokuhlala, le ntlanzi iye izame ukuziqhelanisa neso sityalo isifumeneyo. Kuye kwaphawulwa ukuba xa ifika kweso sityalo, iye imana isichukumisa kangangeeyure ezimbalwa. Kubonakala ngathi le nto ibangela ukuba inwebu yayo iqhelane netyhefu yesi sityalo iza kuhlala kuso. Kusenokwenzeka ukuba okweli thutyana iyaluva ulwamvila lwaso. Kodwa emva koko, ziba yintlaka nexolo.
Indlela ezisebenzisana ngayo ezi zidalwa isisifundo esibangel’ umdla kubantu abasebenza kunye. Kwizinto ezininzi abazama ukuzenza abantu abaneemvelaphi ezahlukeneyo, bayaphumelela xa behlanganisa ubuchule abanabo. Ngokufanayo nale ntlanzi imibalabala ibizwa ngokuba yiclown fish, sisenokuthatha ixeshana ukuze siqhele ukusebenza nabanye, kodwa ekugqibeleni siya kusebenzisana kakuhle.


text:
Yintoni Entsha Kwi-JW.ORG?
IINCWADI NEENCWADANA EZINEMIFANEKISO
Incwadi Yonyaka YamaNgqina KaYehova Ka-2017
IIVIDIYO
Intshayelelo Yencwadana Ethi, Ngaba Izinto Eziphilayo Zadalwa?
Simele sazi indlela obaqala ngayo ubomi ukuze sazi ukuba kutheni silapha.
IIVIDIYO
UPetr Muzny: Unjingalwazi Ngezomthetho Uthetha Ngokholo Lwakhe
Wazalelwa kwindawo ekwakulawula kuyo amaKomanisi. Yayibubuvuvu into yokucinga ukuba kukho uMdali. Qaphela ukuba yintoni eyamenza watshintsha indlela awayecinga ngayo.
IIVIDIYO
UIrène Hof Laurenceau: UGqirha Wamathambo Ubalisa Ngokholo Lwakhe
Ukusebenza kwakhe ngemilenze efakelwayo kwamenza wazibuza imibuzo ngokukholelwa ukuba izinto zazivelela.
AMAPHEPHA ONOKUBHALA KUWO
Ukucacisa Iinkolelo Zakho Ngobufanasini
Kunzima ukucacisa iinkolelo zakho ngalo mbandela untununtunu. Eli phepha unokubhala kulo liza kukunceda ube neendlela ezifanelekileyo nezichuliweyo zokuthetha ngobufanasini.
IMIBUZO YEBHAYIBHILE IYAPHENDULWA
Ngoobani Abaya Ezulwini?
Yinto exhaphakakileyo ubuxoki bokuba bonke abantu abalungileyo baya ezulwini. Yintoni ngokwenene efundiswa yiBhayibhile?
ULUTSHA LUYABUZA
Yintoni Endimele Ndiyazi Ngotywala?
Funda ngendlela onokukuphepha ngayo ukwaphula umthetho, ukungcolisa igama lakho, ukudlwengulwa, ukuba likhoboka nokufa.
AMAPHEPHA ONOKUBHALA KUWO
Ukuba Kuselwa Utywala Ndiza Kuthini?
Eli phepha unokubhala kulo liza kukunceda ulungiselele kwangaphambili ukuze unganyanzelwa ukuba usele utywala.
YINTONI EFUNDISWA YIBHAYIBHILE?
Indlela Yokwenza Intsapho Yakho Yonwabe (Inxalenye 1)
Yintoni eyona nto inokwenza konwatywe emtshatweni? Phanda ngeenkolelo zakho, hlola iimfundiso zeBhayibhile, funda neendlela onokuchazela ngayo abanye iinkolelo zakho usebenzisa esi sikhokelo sokufunda.
IIVIDIYO EZIKHOYO
“Sinethemba Loko Singakuboniyo”
USathana uzimisele ukusiyekisa ukukhonza uThixo nokusenza siphelelwe lithemba. Sinokwenza njani ukuze siqhubeke simkhonza uThixo kwaye singaphazamiseki?
IIVIDIYO EZIKHOYO
‘Ngokuqinisekileyo UThixo Umenze INkosi NoKristu’
Ekuhambeni kwexesha kusenokubakho amathandabuzo ibe ukholo lunokuba ndyengendyenge. Yomeleza ukholo lwakho kuYesu, uMesiya othenjisiweyo noKumkani woBukumkani bukaThixo.
IIVIDIYO EZIKHOYO
“Owu Yehova, . . . Ndikholose Ngawe”
Yintoni onokuyifunda kuHezekiya ngokuthembela ngokupheleleyo kuYehova uThixo?
UMSEBENZI WOKUPAPASHA
Ukusasaza Uncwadi LweBhayibhile ECongo
Nyanga nganye, amaNgqina kaYehova athatha uhambo olude ukuze ase iiBhayibhile noncwadi olusekelwe eBhayibhileni kubantu baseDemocratic Republic of the Congo.


text:
Qinisa Ukholo Lwakho Kwizinto Onethemba Lazo
“Ukholo lululindelo oluqinisekisiweyo lwezinto ezithenjiweyo.”
IINGOMA: 81, 134
1, 2. (a) Ithemba analo amaKristu enene lahluke njani kwelabantu abakwihlabathi likaSathana? (b) Yeyiphi imibuzo ebalulekileyo esiza kuyiphendula?
AMAKRISTU enene anethemba! Sonke, enoba singabathanjiswa okanye “ezinye izimvu,” sikhangele phambili ekuzalisekeni kwenjongo uThixo awayenayo kwasekuqaleni nasekungcwalisweni kwegama likaYehova. (Yoh. 10:16; Mat. 6:9, 10) Loo mathemba yeyona nto ixabisekileyo umntu amele acinge ngayo. Silindele nomvuzo wobomi obungunaphakade, wokuba sibe yinxalenye ‘yamazulu amatsha’ okanye ‘yomhlaba omtsha’ kaThixo. (2 Pet. 3:13) Sikwanethemba lokuba abantu bakaThixo baza kuya beyiqonda inyaniso.
2 Abantu abakwihlabathi likaSathana nabo baba nalo ithemba, kodwa babe bengaqinisekanga ngalo. Ngokomzekelo, abantu abaninzi abangcakazayo baba nethemba lokuphumelela, kodwa bangaqiniseki ngaloo nto. Kanti lona ukholo lwenene “lulindelo oluqinisekisiweyo” lwethemba amaKristu analo. (Heb. 11:1) Kodwa ulindelo lwakho unokuqiniseka njani ngakumbi ngalo? Kusinceda njani ukuba nokholo oluqinileyo koko sikuthenjisiweyo?
3. Siyintoni isizathu sokuba amaKristu enene abe nokholo?
3 Abantu abangafezekanga abazalwa benokholo yaye ababi na- lo ngokuzenzekelayo. UmKristu uba nokholo xa evumela umoya oyingcwele kaThixo usebenze entliziyweni yakhe. (Gal. 5:22) IBhayibhile ayikhe ithi uYehova unalo ukholo okanye kufuneka abe nalo. Kungenxa yokuba uYehova ungusomandla yaye unabo bonke ubulumko, ngoko akukho nto inokumnqanda ekuphumezeni injongo yakhe. UBawo wethu wasezulwini uqiniseke ngokwenene ukuba uza kusisikelela, kangangokuba kuye ingathi sele eyenzile loo nto. Yiloo nto esithi: “Kwenzekile!” (Funda iSityhilelo 21:3-6.) Isizathu sokuba amaKristu abe nokholo kukuba uYehova ‘nguThixo othembekileyo,’ usoloko ekwenza oko akuthembisileyo.—Dut. 7:9.
FUNDA KWIMIZEKELO YOKHOLO YAMANDULO
4. Amadoda namabhinqa awayethembekile awayephila ngaphambi kwexesha lamaKristu ayenaliphi ithemba?
4 Isahluko 11 samaHebhere sinoludwe lwamadoda namabhinqa okholo ayi-16. Umbhali waso uthetha ngawo kunye namanye amaninzi ‘awangqinelwa ngokholo lwawo.’ (Heb. 11:39) Onke ‘ayenolindelo oluqinisekisiweyo’ lokuba uThixo wayeza kuvelisa “imbewu” ethenjisiweyo ukuze iphelise imvukelo kaSathana, izalisekise nenjongo uYehova awayenayo kwasekuqaleni. (Gen. 3:15) Aba bathembekileyo bafa ngaphambi kokuba “imbewu” ethenjisiweyo, uYesu Kristu, ivule indlela yokuya kuphila ezulwini. (Gal. 3:16) Nakuba kunjalo, ngenxa yokuba uYehova engasoze athembise aze angenzi, baza kuvuswa baze baphile eparadesi apha emhlabeni befezekile.—INdu. 37:11; Isa. 26:19; Hos. 13:14.
5, 6. UAbraham nentsapho yakhe babejonge phambili entwenini, yaye benza ntoni ukuze babe nokholo oluqinileyo? (Jonga umfanekiso osekuqaleni.)
5 AmaHebhere 11:13 athi xa ethetha ngabanye ababephila ngaphambi kwexesha lamaKristu: “Bonke aba bafela elukholweni, nangona bengazange bayifumane inzaliseko yazo izithembiso, kodwa bazibona zisekude, bazithakazelela.” Omnye wabo yayinguAbraham. Ngaba lalisoloko lithe thaa engqondweni yakhe ithemba lobomi obumnandi phantsi ‘kwembewu’ ethenjisiweyo? UYesu wawuphendula loo mbuzo xa wathi kwabo babemchasa: “UAbraham uyihlo waphuphuma yimihlali ngethemba lokubona umhla wam, yaye wawubona waza wanemihlali.” (Yoh. 8:56) Kwakunjalo ke nangoSara, uIsake noYakobi nangabanye abaninzi ababekhangele phambili kuBukumkani obabuthenjisiwe, ‘obumakhi nomenzi wabo unguThixo.’—Heb. 11:8-11.
6 UAbraham nentsapho yakhe benza ntoni ukuze ukholo lwabo luhlale luqinile? Kusenokwenza ukuba bafunda ngoThixo ngokumamela abantu ababethembekile ababebadala kunabo, ngokutyhilelwa nguThixo nangokufunda izinto zamandulo ezazinokuthenjwa. Okubaluleke nangakumbi kukuba abazange bazilibale izinto abazifundayo. Kodwa babesoloko becinga ngezithembiso zikaThixo nokuba ufuna ntoni kubo yaye babecamngca ngezo zinto. Ngenxa yokuba ayeqinisekile ngethemba lawo, la madoda namabhinqa ayekulungele ukunyamezela nantoni na ukuze angagungqi ekukhonzeni uThixo.
7. Ziintoni uYehova asinike zona ukuze sibe nokholo oluqinileyo, yaye sifanele senze ntoni ngazo?
7 Ukuze sigcine ukholo lwethu luqinile, uYehova usinike iLizwi lakhe elipheleleyo, iBhayibhile. Ukuze sibe ‘noyolo’ yaye ‘siphumelele’ kufuneka silifunde rhoqo iLizwi likaThixo, yonke imihla ukuba kunokwenzeka. (INdu. 1:1-3; funda iZenzo 17:11.) Emva koko, kufuneka sicamngce ngezithembiso zikaThixo size senze oko akufunayo njengabakhonzi bakhe bexesha langaphambi kwamaKristu. Esebenzisa “ikhoboka elithembekileyo neliyingqondi,” uYehova usinika ukutya okuninzi kokomoya. (Mat. 24:45) Ngoko, xa sizifunda ezi zinto sizinikwe nguYehova size sihlale sicinga ngoko sikufundileyo, siya kuba njengemizekelo yokholo yamandulo ‘eyayinolindelo oluqinisekisiweyo’ ngethemba loBukumkani.
8. Umthandazo unokuluqinisa njani ukholo lwethu?
8 Amangqina exesha langaphambi kwamaKristu ancedwa nangumthandazo ukuze abe nokholo oluqinileyo. Ukholo lwawo lwaya luqina njengoko uThixo ephendula imithandazo yawo. (Neh. 1:4, 11; INdu. 34:4, 15, 17; Dan. 9:19-21) Nathi sinokumchazela uYehova izinto ezisixhalabisayo siqinisekile ukuba uya kusiva aze asomeleze ukuze sinyamezele sivuya. Xa imithandazo iphendulwa nokholo lwethu luya luqina. (Funda eyoku-1 kaYohane 5:14, 15.) Ekubeni ukholo luyinxalenye yesiqhamo somoya, kufuneka ‘siqhubeke sicela’ umoya kaThixo njengoko uYesu wathi masenjenjalo.—Luka 11:9, 13.
9. Xa sithandaza, ngoobani abanye esimele sibathandazele?
9 Xa sithandaza asimele sicele uThixo ukuba asincede qha. ‘Mininzi kakhulu kunokuba sinokubalisa imisebenzi emangalisayo’ esinokumbulela size simdumise ngayo uYehova yonke imihla! (INdu. 40:5) Kwakhona imithandazo yethu ifanele ibonise ukuba ‘siyabakhumbula abo bakwimixokelelwane yentolongo ngokungathi sibotshwe kunye nabo.’ Sifanele sithandazele abazalwana abasehlabathini lonke, ingakumbi “abo bakhokelayo phakathi [kwethu].” Iya kusichukumisa into yokubona uYehova ephendula imithandazo yethu sonke!—Heb. 13:3, 7.
ABAZANGE BANIKEZELE
10. Ngabaphi abakhonzi bakaThixo ekuthethwe ngabo abayimizekelo yokungalahli iinkolelo zabo, ibe yintoni eyabomelezayo?
10 KumaHebhere 11 umpostile uPawulos uthetha ngobunzima abakhonzi bakaThixo abaninzi angababizanga ngamagama abaye babunyamezela. Ngokomzekelo, lo mpostile uthetha ngamabhinqa okholo awaswelekelwa ngoonyana bawo kodwa baphinda bavuswa kamva. Emva koko uthetha ngabanye ‘abantu abathuthunjiswa ngenxa yokuba bengafumananga kukhululwa ngentlawulelo, ukuze bafikelele uvuko olulunge ngakumbi.’ (Heb. 11:35) Nangona singenakuqiniseka ukuba uPawulos wayethetha ngoobani, abanye, njengoNabhoti noZekariya baxulutywa ngamatye bafa ngenxa yokumamela uThixo nokwenza oko akufunayo. (1 Kum. 21:3, 15; 2 Kron. 24:20, 21) UDaniyeli nabahlobo bakhe babenethuba lokwamkela ‘ukukhululwa’ ngokuthi balahle iinkolelo zabo. Endaweni yoko, ukholo lwabo kumandla kaThixo lwabenza, ngokungathi kunjalo, “bavingca imilomo yeengonyama,” baza “baphelisa amandla omlilo.” —Heb. 11:33, 34; Dan. 3:16-18, 20, 28; 6:13, 16, 21-23.
11. Abanye abaprofeti banyamezela buphi ubunzima ngenxa yokholo lwabo?
11 Ekubeni babenokholo, abaprofeti abafana noMikaya noYeremiya “basifumana isilingo sabo ngokwenziwa intlekisa . . . neentolongo.” Abanye abanjengoEliya “babebhadu-bhadula ezinkqantosini nasezintabeni nasemiqolombeni nasemingxunyeni yomhlaba.” Bonke banyamezela kuba ‘babenolindelo oluqinisekisiweyo lwezinto ezithenjiweyo.’—Heb. 11:1, 36-38; 1 Kum. 18:13; 22:24-27; Yer. 20:1, 2; 28:10, 11; 32:2.
12. Ngubani owaba ngowona mzekelo ugqwesileyo wokunyamezela iimvavanyo, ibe wancedwa yintoni?
12 Emva kokuba ethethe ngamadoda namabhinqa okholo, uPawulos wathetha ngowona mzekelo ugqwesileyo, iNkosi yethu uYesu Kristu. AmaHebhere 12:2 athi: “Ngenxa yovuyo olwalubekwe phambi kwakhe wasinyamezela isibonda sentuthumbo, elidela ihlazo, waza wahlala phantsi ngasekunene kwetrone kaThixo.” Sifanele ‘siwuqwalasele ngokusondeleyo’ umzekelo wokholo kaYesu owanyamezela ezona mvavanyo zinzima. (Funda amaHebhere 12:3.) NjengoYesu, amaKristu amandulo awafela ukholo lwawo, afana nomfundi uAntipas, awazange avume ukuzilahla iinkolelo zawo. (ISityhi. 2:13) Ayeza kufumana umvuzo wokuvuselwa ezulwini, ibe olo vuko lulugqwesa lee “uvuko olulunge ngakumbi” amadoda okholo akudala ayekhangele phambili kulo. (Heb. 11:35) Bonke abathanjiswa abathembekileyo ababelele ekufeni, bavuselwa ezulwini bezizidalwa zomoya emva kokuba uBukumkani buzelwe ngo-1914 ukuze balawule abantu kunye noYesu.—ISityhi. 20:4.
IMIZEKELO YOKHOLO YALE MIHLA
13, 14. Zeziphi iimvavanyo ezehlela uRudolf Graichen, yaye yintoni eyamnceda wanyamezela?
13 Abakhonzi bakaThixo abaninzi bale mihla baxelisa umzekelo kaYesu ngokujonga ntsho kwithemba labo nangokungavumeli iimvavanyo zilwenze buthathaka ukholo lwabo. Khawucinge ngalo mzekelo kaRudolf Graichen owazalelwa eJamani ngo-1925. Wakhumbula imifanekiso yamabali eBhayibhile eyayixhonywe edongeni kowabo. Wabhala wathi: “Omnye umfanekiso wawubonisa ingcuka nemvana, itakane, ithole lenkomo nengonyama, zonke ziseluxolweni, ziqhutywa yinkwenkwana. . . . Andinakuze ndiyilibale loo mifanekiso.” (Isa. 11:6-9) Nangona watshutshiswa kabuhlungu iminyaka emininzi, ngamaGestapo nangamaKomanisi aseMpuma Jamani, uRudolf wahlala enokholo oluqinileyo kwiparadesi esemhlabeni.
14 Ezinye izinto ezibuhlungu kakhulu ezamehlelayo uRudolf, kukuswelekelwa ngumama wakhe, owabulawa sisifo setyphus ekwinkampu yoxinaniso eRavensbrück, nokubona utata wakhe esiya ephelelwa lukholo kangangokuba wade watyobela namaphepha athi akaselilo iNgqina likaYehova. Emva kokukhululwa kukaRudolf entolongweni wavuyiswa lilungelo lokuba ngumveleli wesiphaluka waza kamva waya nakwiSikolo SaseGiliyadi. Wafumana isabelo sokuba ngumthunywa wevangeli eChile waza waba ngumveleli wesiphaluka kwakhona. Kodwa wayesalindelwe zezinye iimvavanyo. Emva konyaka etshate noPatsy, naye owayengumthunywa wevangeli, usana lwabo lwasweleka. Kamva, noPatsy, umkakhe awayemthanda kunene, wasweleka eneminyaka eyi-43 kuphela. URudolf wazinyamezela zonke ezi mvavanyo yaye, nangona wayoluphele kwaye egula, wayesenguvulindlela othe ngxi nomdala xa ibali lakhe lobomi laphuma kwiMboniselo kaAgasti 1, 1997, kwiphepha 20-25. [1]
15. Yeyiphi imizekelo yale mihla yamaNgqina kaYehova anyamezele intshutshiso evuya?
15 Ngenxa yethemba analo, amaNgqina kaYehova aqhubeka evuya ngoxa etshutshiswa ngokukrakra. Ngokomzekelo, abazalwana noodade abaninzi bavalelwe ezintolongweni e-Eritrea, kuMzantsi Korea naseSingapore ngenxa yokuba besenza ngokuvumelana namazwi kaYesu athi mabangalithabathi ikrele. (Mat. 26:52) Abanye babo nguIsaac, uNegede noPaulos abasele bevalelwe entolongweni ngaphezu kweminyaka eyi-20 e-Eritrea. Nangona bengakwazi ukuxhasa abazali babo nokutshata, kwaye bephethwe kakubi, aba bazalwana abagungqi elukholweni lwabo. Xa ubajonga ku-jw.org/xh ubabona apha ebusweni ukuba luqinile ukholo lwabo. Bahlonelwa nangoonogada bentolongo.
16. Lunokukukhusela njani ukholo oluqinileyo?
16 Abantu bakaYehova abaninzi abazange bakhe banyamezele intshutshiso ekrakra. Ukholo lwabo luye lwavavanywa ngezinye iindlela. Abanye baye banyamezela iindlala, iimfazwe zamakhaya neentlekele zemvelo. Abanye njengoMoses nabanye oosolusapho, baye bancama ubomi obutofotofo nodumo. Balwa nzima ukuze baphephe ukuthanda ubutyebi nokuzicingela bodwa. Bancedwa yintoni? Kukuthanda uYehova nokuba nokholo oluqinileyo kwisithembiso sokuba uya kuphelisa konke ukungaphathwa ngobulungisa, aze avuze abakhonzi bakhe abanyanisekileyo ngobomi obungunaphakade kwihlabathi elitsha elinobulungisa.—Funda iNdumiso 37:5, 7, 9, 29.
17. Uzimisele ukwenza ntoni, yaye liza kuthetha ngantoni inqaku elilandelayo?
17 Kweli nqaku sibonile ukuba ukuthandaza nokucingisisa rhoqo ngezinto uThixo asithembise zona kuya kuluqinisa ukholo lwethu. Oko kuya kusinceda sinyamezele xa ukholo lwethu luvavanywa size sisoloko sicinga ngethemba lethu ‘sinolindelo oluqinisekisiweyo.’ Kodwa iBhayibhile ayipheleli apha xa icacisa ukholo, kwaye inqaku elilandelayo liza kubonisa oko.
^ [1] (isiqendu 14) Funda nenqaku elithi, “Despite Trials, My Hope Has Remained Bright” elikuVukani! wesiNgesi ka-Aprili 22, 2002, elibalisa ngobomi buka-Andrej Hanák waseSlovakia.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
13 Ke kaloku kwa-Antiyokwe kwakukho abaprofeti+ nabafundisi kwibandla lasekuhlaleni, uBharnabhas kwakunye noSimiyon owayebizwa ngokuba nguNigere, noLukiyo+ waseKirene, noManayen owafundiswa noHerode umlawuli wesithili, noSawule.
2 Njengoko babelungiselela esidlangalaleni+ kuYehova yaye bezila ukutya, umoya oyingcwele wathi: “Kubo bonke abantu ndibekeleni uBharnabhas noSawule+ bucala ngenxa yomsebenzi endibabizele wona.”
3 Bandula ke bazila ukutya, bathandaza, bababeka izandla,+ baza babandulula.
4 Ngako oko la madoda, ethunyelwe ngumoya oyingcwele, ehla aya eSelukiya, yaye ukusuka apho anduluka ngesikhephe aya eSipro.
5 Athi akuba seSalami aqalisa ukuvakalisa ilizwi likaThixo kwizindlu zesikhungu zamaYuda. Ayenaye kwanoYohane+ enjengomlindi.
6 Akuba esityhutyhile isiqithi siphela de aya kufikelela ePafo, aqubisana nendoda ethile, umkhafuli, umprofeti+ wobuxoki, umYuda ogama linguBhar-Yesu,
7 yaye wayekunye nebamba uSergiyo Pawulos, indoda enengqiqo. Ebizele kuye uBharnabhas noSawule, lo mntu wayekufuna ngokunyamekileyo ukuva ilizwi likaThixo.
8 Kodwa uElimas umkhafuli (leyo, enyanisweni, yindlela igama lakhe eliguqulelwa ngayo) wabachasa,+ efuna ukulishenxisa ibamba elukholweni.
9 USawule, okwanguPawulos, ezaliswe ngumoya oyingcwele, wakhangela kuye ngenyameko
10 waza wathi: “Owu mntundini uzele lulo lonke uhlobo lwenkqatho nalo lonke uhlobo lobutshijolo, nyanandini kaMtyholi,+ lutshabandini lwayo yonk’ into ebubulungisa, akuyi kuyeka na ukuzigqwetha iindlela ezilungileyo zikaYehova?
11 Kaloku, ngoko, khangela! isandla sikaYehova siphezu kwakho, yaye uya kuba yimfama, ungakuboni ukukhanya kwelanga kangangesihlandlo sexesha.” Ngephanyazo wawelwa yinkungu eshinyeneyo nobumnyama, yaye wajikeleza efuna abantu bokumrhola ngesandla.+
12 Ngoko ibamba,+ lakukubona oko kwakwenzekile, laba likholwa, njengoko lalithe khamnqa yimfundiso kaYehova.
13 Abantu, ndawonye noPawulos, bahamba ke ngolwandle besuka ePafo baza bafika ePerga esePamfiliya.+ Kodwa uYohane+ wemka kubo waza wabuyela+ eYerusalem.
14 Noko ke, bona bahamba besuka ePerga baya kwa-Antiyokwe yasePisidiya yaye, bengena kwindlu yesikhungu+ ngomhla wesabatha, bathabatha isihlalo.
15 Emva kofundo lwasesidlangalaleni loMthetho+ nolwabaProfeti amagosa ongamelayo+ kwindlu yesikhungu athumela kubo, esithi: “Madoda, bazalwana, ukuba kukho naliphi na ilizwi eninalo lokukhuthaza abantu, lixeleni.”
16 Ngoko uPawulos wasukuma, yaye ewangawangisa+ ngesandla sakhe, wathi:
“Madoda, maSirayeli nani nimoyikayo uThixo, yivani.+
17 UTHIXO wesi sizwana uSirayeli wanyula ookhokho bethu, yaye wabaphakamisa abantu ebudeni bokuhlala kwabo njengabaphambukeli kwilizwe laseYiputa waza wabakhupha kulo ngengalo ephakamileyo.+
18 Yaye kangangethuba elimalunga neminyaka engamashumi amane+ wazinyamezela izenzo zabo entlango.
19 Emva kokutshabalalisa iintlanga ezisixhenxe kwilizwe lakwaKanan, wababela ilizwe lazo ngeqashiso:+
20 konke oko ebudeni beminyaka emalunga namakhulu amane anamashumi amahlanu.
“Yaye emva kwezi zinto wabanika abagwebi kwada kwakuSamuweli umprofeti.+
21 Kodwa ukususela ngoko bafuna ukumkani,+ waza uThixo wabanika uSawule unyana kaKishe, indoda yesizwe sakwaBhenjamin,+ kangangeminyaka engamashumi amane.
22 Yaye emva kokumshenxisa,+ wabavelisela uDavide njengokumkani,+ lowo wanikela ubungqina ngaye wathi, ‘Ndifumene uDavide unyana kaYese,+ indoda evunyiweyo yintliziyo yam,+ oya kwenza zonke izinto endizinqwenelayo.’+
23 Kwinzala+ yalo mntu ngokuvumelana nesithembiso sakhe uThixo uzisele uSirayeli umsindisi,+ uYesu,
24 emva kokuba uYohane,+ ngaphambi kokungena kwaLowo,+ washumayela esidlangalaleni kubo bonke abantu bakwaSirayeli ubhaptizo olufuzisela inguquko.
25 Kodwa njengoko uYohane wayezalisekisa ikhondo lakhe, wayeye athi, ‘Niba ndingubani na? Andinguye. Kodwa, khangelani! ukho ozayo emva kwam endingakufanelekelanga ukukhulula iimbadada zeenyawo zakhe.’+
26 “Madoda, bazalwana, nina bonyana bomnombo wakwa-Abraham nabanye phakathi kwenu abamoyikayo uThixo, ilizwi lolu sindiso lithunyelwe kuthi.+
27 Kuba abemi baseYerusalem nabalawuli babo abamazanga Yena,+ kodwa, xa bebesebenza njengabagwebi, bazizalisekisa izinto ezavakaliswa ngabaProfeti,+ zinto ezo ezifundwa ngokuvakalayo iiSabatha zonke,
28 yaye, nangona bengafumananga sizathu sokuba afe,+ bafuna kuPilato ukuba makabulawe.+
29 Bakuba, ke, bezifezile zonke izinto ezazibhaliwe ngaye,+ bamthula esibondeni+ baza bambeka engcwabeni lenkumbulo.+
30 Kodwa uThixo wamvusa kwabafileyo;+
31 yaye kangangeentsuku ezininzi wabonakala kwabo babenyuke kunye naye ukusuka eGalili ukuya eYerusalem, ngoku abangamangqina akhe ebantwini.+
32 “Yaye ngoko sivakalisa kuni iindaba ezilungileyo ngesithembiso esenziwa kookhokho,+
33 eso uThixo asizalisekise ngokupheleleyo kuthi bantwana babo ngokuthi avuse uYesu;+ kwananjengoko kubhaliwe kwindumiso yesibini kwathiwa, ‘Ungunyana wam, ndiye ndaba nguYihlo ngalo mhla.’+
34 Yaye ngokuphathelele ukumvusa kwakhe kwabafileyo, angabi sabuyela ekonakaleni, wathi, ‘Ndiza kuninika ububele bothando obuthembekileyo bukaDavide.’+
35 Uthi kwenye indumiso, ‘Akuyi kumvumela lowo unyanisekileyo wakho ukuba abone ukonakala.’+
36 Kuba uDavide,+ kwelinye icala, wenza ukuthanda kukaThixo okucacileyo kwisizukulwana sakhe waza walala ekufeni yaye wabekwa kunye nookhokho bakhe, wakubona ukonakala.+
37 Kwelinye icala, lowo uThixo wamvusayo akazange abone konakala.+
38 “Makwazeke ke ngoko kuni, bazalwana, ukuba ngaye Lowo kuvakaliswa kuni uxolelo lwezono;+
39 nokuba kuzo zonke izinto enaningenakuvakaliswa ningenatyala kuzo ngomthetho kaMoses,+ wonk’ ubani okholwayo uvakaliswa engenatyala ngaye Lowo.+
40 Ngoko ke lumkani ukuba oko kutshiwo kubaProfeti kunganifikeli,
41 ‘Bonani, nina bagculeli, nize nimangaliswe, yaye yithini shwaka, ngenxa yokuba ndisebenza umsebenzi ngemihla yenu, umsebenzi eningasayi kuze niwukholelwe kwanokuba nabani na anganibalisela wona ngokweenkcukacha.’”+
42 Ke kaloku ekuphumeni kwabo, abantu babongoza ngale mibandela ukuba ithethwe kubo ngesabatha elandelayo.+
43 Ngoko emva kokuchithakala kwendibano yendlu yesikhungu, abaninzi bamaYuda nabangeni ebuYudeni ababenqula uThixo balandela uPawulos noBharnabhas,+ abathi ekuthetheni kubo baqalisa ukubabongoza+ ukuba baqhubeke kububele obungasifanelanga bukaThixo.+
44 Ngesabatha elandelayo phantse sonke isixeko sahlanganisana ndawonye ukuze sive ilizwi likaYehova.+
45 Xa amaYuda abona izihlwele, azaliswa likhwele+ aza aziphikisa ngokunyelisa izinto ezazithethwa nguPawulos.+
46 Yaye ngoko, bethetha ngenkalipho, uPawulos noBharnabhas bathi: “Kwakuyimfuneko ngelizwi likaThixo ukuba lithethwe kuni kuqala.+ Ekubeni nina nilityhalela kude+ kuni yaye ningazigwebi ningababufanelekeleyo ubomi obungunaphakade, khangelani! siphethukela ezintlangeni.+
47 Enyanisweni, uYehova ubeke umyalelo phezu kwethu wathi, ‘Ndikumisele njengokhanyiselo lweentlanga,+ ukuze wena ube lusindiso ukusa eziphelweni zomhlaba.’”+
48 Bathi abeentlanga bakukuva oku, baba nemihlali, balizukisa ilizwi likaYehova,+ yaye bonke abo babenotyekelo olufanelekileyo ngobomi obungunaphakade baba ngamakholwa.+
49 Ngapha koko, ilizwi likaYehova laqhubeka lithwalelwa kulo lonke ilizwe.+
50 Kodwa amaYuda+ axhokonxa abafazi abadumileyo ababenqula uThixo namadoda aziintloko esixeko, yaye avusa intshutshiso+ nxamnye noPawulos noBharnabhas aza abaphosela ngaphandle kwemida yawo.
51 Bawavuthululela uthuli lweenyawo zabo+ baza baya eIkoniyo.
52 Yaye abafundi baqhubeka bezaliswa luvuyo+ nomoya oyingcwele.
Yithumele
Yithumele
IZenzo 13
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=44&Chapter=13&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D13%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
EINDONESIA
Abazange Bayeke Ukuhlanganisana Ndawonye
Ngoxa umsebenzi wawuvaliwe, amabandla ayehlanganisana emakhayeni abazalwana ukuze anqule. Noko ke, ukuze angazitsaleli amehlo ngokungeyomfuneko, amabandla amaninzi ayengaziculi iingoma zoBukumkani. Ezinye iindawo awayehlanganisana kuzo zazigqogqwa ngabasemagunyeni, kodwa abazalwana babengaphakuzeli.
Ukuze bakwazi ukubamba iindibano ezinkulu, abazalwana babesoloko besebenzisa amathuba okuhlanganisana njengeentsapho nawamatheko omtshato. UTagor Hutasoit uthi: “Izibini zazidla ngokubhalisa umtshato wazo zize zifumane iphepha-mvume lokwenza itheko elikhulu lomtshato. Kweli theko, abatshati kunye nabakhaphi babehlala eqongeni ngoxa abazalwana benikela iintetho.”
Kwenye indibano, ipolisa labizela uTagor ecaleni.
Lathi: “Imitshato emininzi ithatha iiyure ezimbini okanye ezintathu. Kutheni eyenu ithatha imini yonke?”
UTagor wathi: “Abanye abatshakazi nabayeni baneengxaki ezininzi ngoko badinga ukhuthazo oluninzi olusuka kwiLizwi likaThixo.”
Eli polisa lanqwal’ intloko lathi: “Ndiyakuva.”
Besebenzisa imitshato eliqela njengethuba lokubamba iindibano, abazalwana banikela inxalenye yeNdibano yeSithili ‘Yomanyano LoBukumkani’ ngo-1983 kwibala elikhulu lemidlalo laseJakarta. Kwakukho abazalwana nabantu abanomdla abaphantse babeyi-4 000, baza abayi-125 babhaptizwa ngokufihlakeleyo ngaphambi kokuqala kocwangciso. Kamva, xa imiqathango yokuvalwa komsebenzi yayingasaqinanga, abazalwana babebamba iindibano ezinkulu, enye yazo yayinabantu abangaphezu kwe-15 000.
Ukwakha Iofisi Yesebe Ngoxa Umsebenzi Uvaliwe
Ngeminyaka yoo-1980 noo-1990, iofisi yesebe yayimane ibongoza urhulumente ukuba avule umsebenzi wamaNgqina kaYehova. Nabazalwana bamanye amazwe babhalela urhulumente waseIndonesia noonozakuzaku bakhe bebuza ngesizathu sokuba amaNgqina kaYehova engavunyelwa eIndonesia. Amanye amagosa ayengenangxaki nokuvulwa komsebenzi wamaNgqina, kodwa iCandelo Elalathisa AmaKristu lalixab’ endleleni.
Ngo-1990 abazalwana bagqiba kwelokuba bakhe iofisi yesebe kwindawo efihlakeleyo. Kwangaloo nyaka, iQumrhu Elilawulayo lavuma ukuba kuthengwe isiza esingaseBogor, isixeko esincinane esimalunga neekhilomitha eziyi-40 kumazantsi eJakarta. Noko ke, babembalwa abazalwana ababenobuchule bokwakha. Babeza kuyakha njani ke ngoku le ofisi?
Babeza kuncedwa ngabazalwana bamanye amazwe. IOfisi Yokwakha yaseBrooklyn neOfisi Yobunjineli Yenqila yaseOstreliya yeza neeplani zokwakha. Amatsha-ntliziyo amalunga ne-100 asebenzisa ubuchule bawo bokwakha obabufuneka kuloo minyaka mibini.
UHosea Mansur, umzalwana waseIndonesia owayethethathethana namagosa ahlukahlukeneyo asekuhlaleni uthi: “Xa amagosa angamaSilamsi abona oonobumba bokuqala bamagama am, uH. noM., acinga ukuba uH umela igama elithi ‘Hājjī,’ isibizo esibonisa isigxina esihloniphekileyo sabo babethabatha uhambo lokuya kunqula eMecca. Ngenxa yoko, ayendihlonipha. Loo nto yenza kwalula ukwenza amalungiselelo omsebenzi.”
Iofisi yesebe entsha yanikezelwa ngoJulayi 19, 1996, nguJohn Barr, olilungu leQumrhu Elilawulayo. Kubantu abayi-285 ababekho, abayi-118 yayingabameli besebe nabazalwana ababekade bengabathunywa bevangeli abasuka kumazwe amaninzi, kunye namalungu eBheteli yaseIndonesia ayi-59. Emva kweentsuku ezimbini, kwabakho iNdibano yeSithili eJakarta, eyayinomxholo othi “Abathunywa Boxolo Lobuthixo.” Iindwendwe ezazilapho zaziyi-8 793.
UYehova Uhlangula Abantu Bakhe
Ngo-1998, uMongameli Soeharto (Suharto) waseIndonesia owayesenexesha elide elawula, wehla esihlalweni kwaza kwabakho urhulumente omtsha. Nabazalwana ke baqinisa ngamandla kwimigudu yabo yokuba umsebenzi wamaNgqina uvulwe.
Xa wayeye eNew York ngo-2001, uNobhala kaRhulumente waseIndonesia, uMnu. Djohan Effendi, watyelela kwiBheteli yaseBrooklyn waza wadibana namalungu amathathu eQumrhu Elilawulayo. Wayithanda into awayibonayo, waza wavuma ukuba amaNgqina kaYehova aziwa kakuhle zwenibanzi. UMnu. Effendi wathi akanangxaki nokuvulwa komsebenzi, kodwa ke ilizwi lokuba uvulwe lakuphuma kuMnu. Marzuki Darusman, oligqwetha likarhulumente waseIndonesia.
Nalo igqwetha likarhulumente lalikulungele ukuwuvula lo msebenzi, kodwa amagosa achasayo akwisebe lalo alibazisa enethemba lokuba kuza kude kungene elinye endaweni yalo. Ekugqibeleni, ngoJuni 1, 2001, uTagor Hutasoit wabizelwa eofisini yegqwetha likarhulumente. Uthi: “Malunga neminyaka eyi-25 eyadlulayo ndabizelwa kwakule ofisi ndanikwa iphepha elalisithi umsebenzi wamaNgqina kaYehova uvaliwe. Kodwa ngolu suku, usuku lalo lokugqibela emsebenzini, landinika iphepha elalisithi umsebenzi wethu uvuliwe kwakhona.”
NgoMatshi 22, 2002, intlangano yamaNgqina kaYehova eIndonesia yabhaliswa ngokusemthethweni liSebe Lemibandela Yezonqulo. Umalathisi walo wathi kubameli besebe lamaNgqina: “Eli phepha alininiki inkululeko yonqulo, kuba loo nkululeko ifumaneka kuThixo. Lona lichaza nje ukuba unqulo lwenu lusemthethweni. Nani ngoku ninamalungelo afana nawezinye iinkonzo, ibe norhulumente uza kuninceda.”